title: Faaraokoira

text: Omimmillaan faaraokoira on vinttikoirien rata- ja maastojuoksukilpailuissa, joista maastojuoksukilpailut ovat rodun keskuudessa suositumpia. Lisäksi niitä nähdään yhä enenevissä määrin myös näyttelykehissä. Suomessa agilityssä ja tokossa faaraokoirat ovat harvinaisuuksia. Faaraokoirilla ei myöskään ole PK-oikeuksia, joten ne eivät saa osallistua palveluskoirakisoihin, mikä ei tietenkään estä "omaksi iloksi" harrastamista.


title: Faaraokoira

text: Kuten rodun nimestä voi päätellä, faaraokoiran uskotaan polveutuvan muinaisesta Egyptistä. Sen todellista alkuperää ei voida varmuudella jäljittää, mutta tosiasia kuitenkin on, että faaraokoira on hyvin vanha koirarotu. Sen olemassaolosta on merkkejä jopa 5 000 vuoden takaa. Sen kuvia ja muumioituja faaraokoiria löytyy Egyptissä olevista haudoista ja rodusta on mainintoja vanhoissa kirjoituksissa. Rotua käytettiin metsästyksessä sekä hautojen ja temppelien vartijana. Jopa Tutankhamonin haudasta on löydetty muumioitu faaraokoiraa muistuttava koira.


title: Faaraokoira

text: Faaraokoirat kulkeutuivat foinikialaisten mukana ympäri Välimeren aluetta, myös Maltalle, jossa rotua alettiin käyttää kaniinin metsästykseen. Nykyään sitä käytetään siellä myös paimennukseen sekä vartiointiin. Eristyneissä oloissa rodun tyyppi säilyi ja vahvistui. 1920-luvulla rotua vietiin Englantiin ja 1960-luvulla rotu oli vakiintunut ja levinnyt muuallekin maailmaan. Vuonna 1978 rotu nimettiin Maltan kansalliskoiraksi. Suomeen ensimmäiset faaraokoirat tulivat vuonna 1972.


title: Faaraokoira

text: Suomessa ja muualla maailmassa faaraokoira on nykyään käytössä seura- ja harrastuskoirana, mutta yhä edelleen maltalaiset käyttävät sitä kaniininmetsästykseen, paimentamiseen ja talojen vahtimiseen. Faaraokoiran suosio on kasvussa, mutta se on kuitenkin vielä harvinaisuus kotimaansa ulkopuolella. Merkittäviä faaraokoiramaita ovat Yhdysvallat, Iso-Britannia, Ruotsi ja Malta. Suomessa rekisteröidään keskimäärin noin 16 pentua vuodessa.


title: Faaraokoira

text: Faaraokoirien terveystilanne on hyvä. Rodulla esiintyy vähän sairauksia. Rodussa ilmenee kuitenkin jonkun verran hammaspuutoksia, allergioita ja muita ongelmia tai sairauksia yksittäistapauksina, kuten suolistotulehdusta. Faaraokoirien silmiä on tutkittu hyvin vähän, mutta viime vuosien aikana on todettu jokunen Cilia aberranta ja muutama tulkinnanvarainen Membrana pupillaris persistens. Faaraokoirat eivät ole mukana kennelliiton PEVISA-ohjelmassa.


title: Faaraokoira

text: Faaraokoirat ovat syvärintaisia koiria, joten ne kuuluvat riskirotuihin mahalaukunlaajentuman ja -kiertymän suhteen. Näitä on esiintynyt kuitenkin vain yksittäistapauksina. Faaraokoiran kanssa toimittaessa syvärintaisuus on siltikin hyvä ottaa huomioon, erityisesti liikunnan ja ruokinnan yhteydessä.


title: Faaraokoira

text: Pienen kannan vuoksi faaraokoirien keskimääräinen sukusiitosprosentti on melko korkea. Kymmenen viime vuoden keskiarvo on 5,6 %.


title: UR-100

text:
UR-100 (, , ) oli Neuvostoliiton mannertenvälinen ohjus.Tämä kolmannen sukupolven Neuvostoliiton mannertenvälinen ohjus oli eräässä vaiheessa Neuvostoliiton ohjusvoimien pääase. Aikasempia mennertenvälisä ohjuksia kevyempi ja pienempi otettiin käyttöön 1967 ja poistui 1996. Ohjuksen osumatarkkuus on 1 000–1 400 metriä ja kantomatka 10 600 kilometriä.
Ohjuksen ensimmäisen version 0,5 – 1,1 megatonnia. UR-100MR on kokonaan erilainen ohjus, MR-UR-100 Sotka.


title: Lahden seutu - Lahti Region

text: Lahden seutu - Lahti Region Oy, aikaisemmalta nimeltään Lahden Alueen Kehittämisyhtiö - LAKES, on alueellinen kehitysyhtiö, jonka ydintehtäviin kuuluu maakunnan elinkeinopolitiikan koordinoiminen sekä elinkeinostrategiassa valittujen painopistealueiden kehittäminen yhteistyössä Lahden tiede- ja yrityspuiston kanssa. Lakesin vastuulla on myös Lahden alueen markkinointi ja elinkeinopoliittinen edunvalvonta Suomessa ja ulkomailla sekä kansainvälistymisen pääomasijoitustoiminnan edistäminen. Lakesin omistajia ovat Lahden kaupunki sekä kuusi muuta Päijät-Hämeen kuntaa: Hollola, Nastola, Orimattila, Asikkala, Padasjoki ja Hämeenkoski.


title: Lahden seutu - Lahti Region

text: Lahden matkailumarkkinoinnista ja –myynnistä vastaava Lahti Travel Oy on Lakesin tytäryhtiö. Yhtiö rahoittaa merkittävästi myös Lahden tiede- ja yrityspuisto Oy:n sekä Lahden alueen uusyrityskeskuksen toimintaa ja on mukana lukuisissa alueen kehittämishankkeissa.


title: Lahden seutu - Lahti Region

text: Osa yrityksen toiminnoista on liitetty 2013 alussa Lahden Seudun Kehitys Ladec Oy:ön.


title: Lahden seutu - Lahti Region

text: Lahden alueen kehittämisyhtiön painotukset kohdistuvat seuraaviin klustereihin:


title: Lahden seutu - Lahti Region

text: Klustereiden lisäksi Lahden alueen elinkeinostrategiassa on nostettu esiin logistiikka, matkailu, muotoilu ja hyvinvointi aloina, joilta odotetaan kasvua tulevaisuudessa.


title: Lahden seutu - Lahti Region

text: Organisaatiota johti väliaikaisena Tarja Pellinen, hän hoitaa irtisanoutuneen Petri Mäkisen tehtäviä siihen saakka, kunnes yhtiön uusi valittu toimitusjohtaja astui toimeensa. Yksityiselle sektorille siirtynut Mäkinen on avustaa Lakesin johtoa irtisanomisaikansa ajan eli marraskuun alkuun saakka. Petri Mäkinen tuli Lahteen Tarmo Pipatin kaupunginjohtajakautena - hän oli aikaisemmin toiminut mm. työministerin erityisavustajana. Uudeksi toimitusjohtajaksi valittiin Mikkelin ammattikorkeakoulun rehtori, Erkki Karppanen, jolla on lisäksi yrityskokemusta. Karppanen aloitti tehtävässään 1. tammikuuta 2009.


title: Lahden seutu - Lahti Region

text: Lakes on mukana kauppa- ja teollisuusministeriön, Finpron ja Tekesin perustamassa FinChi-innovaatiokeskuksessa, joka on luotu palvelemaan suomalaisia kasvuyrityksiä Kiinan markkinoilla. Innovaatiokeskuksesta on saatavilla monipuolisia toimistohotelli- ja sihteeripalveluja, joita Lahden alueen yritykset voivat käyttää luodessaan yhteyksiä Kiinan markkinoihin.


title: Lahden seutu - Lahti Region

text: Yhtiöön on kuulunut aikaisemmin myös Kärkölän kunta. Se kuitenkin erosi yhtiöstä siksi, etteivät sille oleellisen toimialat kuuluneet klustereihin.


title: Lahden seutu - Lahti Region

text: Kärkölän kunnanjohtaja Seppo Huldén esitti 2006 säästötoimina Lappilan ja kirkonkylän koulujen lakkauttamisen lisäksi Kärkölän eroamista Lahden Alueen Kehittämisyhtiöstä. Kärkölän kunnanhallitus harkitsee Lahden Alueen Kehittämisyhtiö osakassopimuksen irtisanomista 14. toukokuuta 2007. Kärkölä on joutunut Lakesin maksuosuuksien lisäksi pitämään yllä tilapäisiä yritysasiamiehiä, vaikka se luopui yritysasiamiehen tehtävästä ryhtyessään Lakesiin. 2010 Kärkölän maksuosuus Lakesista nousisi 140 000 euroon vuodessa. Vuonna 2007 on maksuosuus 72 100 euroa sekä yritysasiamiehen palveluita itse hankittuna 35 000 euroa hankkeiden kuntarahoitusosuuksineen.


title: Lahden seutu - Lahti Region

text: Merkittävää Kärkölässä on mekaaninen puunjalostus ja Koskisen sahateollisuus.


title: Tokyo Tales

text: Tokyo Tales on ensimmäinen Blind Guardianin julkaisema live-levy. Se julkaistiin vuonna 1993 neljän täyspitkän albumin jälkeen. Tokyo Tales on nauhoitettu Somewhere Far Beyond -levyn jälkeisellä kiertueella Tokiossa. Albumi on koottu kahdesta eri Tokion konsertista ja se sisältää kappaleita kattavasti jokaiselta silloin julkaistulta Guardian-levyltä.


title: RT-1

text: RT-1 oli varhainen mannertenvälinen ballistinen ohjusmalli, jota testattiin, muttei laukaistu Neuvostoliitossa kylmän sodan aikana. Kehitystä johti OKB-1 (S. P. Korolev). Kaikkiaan tehtiin viisi lentotestiä, joista kaksi onnistui. RT-1:stä kehitettiin kaksi versiota. Ensimmäinen epäonnistui ensimmäisellä lennollaan, mutta onnistui toisella kerrallaan vuonna 1961. Toista versiota testattiin vuonna 1965 kolmella lennolla, joista kaksi epäonnistui. RT-1-ohjelma lopetettiin ennen ohjusten käyttöä.


title: INF-sopimus

text:
INF-sopimus (englanniksi Intermediate-Range Nuclear Forces Treaty, keskimatkan ydinasevoimasopimus)
on sopimus, joka hävitti keskimatkan ns. euro-ohjukset Euroopasta 1987–1991. Sopimus solmittiin 8. joulukuuta 1987 ja se tuli voimaan kesäkuussa 1988. Allekirjoittajina olivat Yhdysvaltain ja Neuvostoliiton johtajat Ronald Reagan ja Mihail Gorbatšov. Sopimus koski 500–5500 km kantavia keskimatkan ja keskipitkän matkan ohjuksia.


title: INF-sopimus

text: Neuvostoliiton SS-20-ohjukset romutettiin vuonna 1991. Sopimukseen pääsy oli mahdollista Neuvostoliiton uudistuspolitiikan takia. Euroopassa on edelleen lyhyen kantaman taktisia ydinohjuksia, eikä mannertenvälisten ohjusten uhka ole vieläkään täysin väistynyt Euroopan yltä. Venäjällä sopimusta on myöhemmin arvosteltu virheeksi Yhdysvaltain suunnitellessa ohjuspuolustuksensa ulottamista uudelleen Eurooppaan.


title: INF-sopimus

text: Helmikuussa 2007 Venäjän presidentti Putin uhkasi Venäjän irtautuvan INF-sopimuksesta, ellei sitä laajenneta koskemaan myös muita maita, esimerkiksi Kiinaa. Vuonna 2018 Yhdysvaltain presidentti, Donald Trump kertoi haluavansa purkaa sopimuksen koska hänen mukaansa Venäjä ei ole noudattanut sopimusta.


title: Zaum

text: Zaum (ven. "за" 'yli' + "ум" 'mieli, järki' > "заумь" 'mielen ylittävä; metalooginen; rikkiviisaus, viisastelu', "заумный язык" 'hölynpöly, nonsense') on käsite, joka liittyy venäläisten futuristirunoilijoiden kielikokeiluihin. "Zaum" tarkoittaa mielen tuolla puolen olevaa, loogisen ajattelun ja järjen tavoittamattomissa olevaa. Samalla tavoin kuin dada, "zaum" kuvastaa ensimmäisen maailmansodan aikana syntynyttä epäluottamusta sanojen ja kielen merkitykseen. "Zaum" on sukua länsieurooppalaisen kirjallisuuden nonsenselle, esimerkiksi Lewis Carrollin runolle "Jabberwocky".


title: Zaum

text: "Zaum"-käsitettä käytti ensimmäisenä venäläinen runoilija Aleksei Krutšonyh vuonna 1913. Hän kuului venäläisen futurismin radikaaleimpiin edustajiin. 1900-luvun alkupuolella avantgardistiset runoilijat ja taiteilijat, kuten Velimir Hlebnikov, Vasili Kamenski ja Kazimir Malevitš olivat kiinnostuneita aistihavainnon ylittävän todellisuuden kuvaamisesta.


title: Zaum

text: Maalaustaiteessa tämä pyrkimys ilmeni suprematismissa, kubismissa ja kubofuturismissa. Kuvataiteilijat alkoivat maalata abstrakteja teoksia, joissa ei ole aihetta, subjektia, eikä myöskään objektia. Kuvallisuus ja esittävyys oli tahallisesti rikottu. Aiheet muuttuivat abstrakteiksi, geometrisiksi muodoiksi ja kuvakollaaseiksi.


title: Zaum

text: Kirjallisuudessa korostettiin kielen visuaalisuutta ja äänteellisyyttä merkityksen kustannuksella. Krutšonyh kirjoitti libreton futuristiseen oopperaan nimeltään "Voitto auringosta", johon Malevitš suunnitteli puvut ja lavastuksen.


title: Zaum

text: Tambovin alueella Venäjällä toimii Sergei Birjukovin perustama "Zaum-akatemia", johon kuuluvat muun muassa Sergei Sigei ja Ry Nikonova.


title: Zaum

text: Runoilija Krutšonyh pakeni Venäjältä Georgian Tiflisiin, jonka gruusialais-armenialaisella kielialueella, Tiflisin keskustassa sijainneen underground-kabareen "Futuristiakatemiassa" hänelle aukeni uudenlainen, tuoreen ulottuvuuden tarjonnut mahdollisuus kielikokeiluihin, jotka ovat tarjonneet myöhemmille tutkijoille paljon analysoitavaa.


title: Sainte-Clotilde

text: La basilique Sainte-Clotilde on uuden ajan goottilaistyylinen kirkko Pariisissa. Kirkko vihittiin 30. marraskuuta 1857.


title: Sainte-Clotilde

text: Sainte-Clotilden kirkko on omistettu viidennen vuosisadan burgundikuningas Kilperik II:n tyttärelle Klotildelle. Klotilde oli frankkikuningas Klodvigin puoliso ja vaikutti siihen, että Klodvig kääntyi kristinuskoon vuonna 496, minkä jälkeen Ranskasta tuli kristitty kuningaskunta.


title: Sainte-Clotilde

text: Sainte-Clotilden kirkon suunnittelussa ja rakentamisessa koettiin vaikeuksia. Arkkitehti vaihtui kahdesti. Myös pyhimys, jolle kirkko omistettiin, vaihtui. Pariisin kaupunginvaltuusto oli päättänyt jo 1827 uuden kirkon rakentamisesta ja arkkitehti Jean-Nicolas Huyot (1870–1840) oli valittu suunnittelijaksi. Työ kuitenkin keskeytyi. Uusi prefekti Claude-Philibert de Rambuteau herätti projektin vuonna 1833 ja saksalaissyntyinen arkkitehti François-Christian Gau (1790–1853) sai tehtäväkseen suunnitella goottilaistyylisen rakennuksen. Työ alkoi vasta 1846. Ongelmia aiheutti rakennusmateriaali, joka ei olisi kestänyt tornien painoa ja tornit jätettiin keskeneräisiksi. Arkkitehti Cau luovutti vähän ennen kuolemaansa vuonna 1853, mutta hänen nuori assistenttinsa Théodore Ballu vei työn päätökseen. Torneihin jouduttiin tekemään radikaaleja modifikaatioita, jotta niille saatiin haluttu korkeus. Kirkko on latinalaisen ristin muotoinen ja 93 metriä pitkä ja tornit ovat 70 metrin korkuisia.


title: Sainte-Clotilde

text: Sainte-Clotilde on erityisesti tullut tunnetuksi urkureistaan ja uruistaan, jonka rakensi Aristide Cavaillé-Coll pääurkuri César Franckin ehdottamin parannuksin. Urut vihittiin vuonna 1859. Urkuja on sittemmin uudistettu kahdesti.


title: Sainte-Clotilde

text: Pääurkureina ovat olleet:


title: Imaginations from the Other Side

text: Imaginations from the Other Side on Blind Guardianin vuonna 1995 julkaistu albumi. Tällä albumilla Blind Guardian otti tyylillisesti suunnan kohti melko puhdasta power metallia. Albumin tuotti Metallicankin kanssa yhteistyötä tehnyt Flemming Rasmussen.


title: Imaginations from the Other Side

text: Albumilta julkaistiin Blind Guardianin ensimmäinen single, A Past and Future Secret. Japanin versiossa julkaistiin kaksi bonuskappaletta.


title: Estenomi

text: Estenomi AMK on kauneudenhoitoalan ammattikorkeakoulututkinnon tutkintonimike. Tutkinto suoritetaan kauneudenhoitoalan koulutusohjelmassa, ja se on laajuudeltaan 210 opintopistettä. Koulutus kestää 3,5 vuotta ja valmistaa erilaisiin kauneudenhoitoalan asiantuntijatehtäviin. Estenomit voivat työskennellä kauneusalan palveluyrityksen asiantuntijana sekä kosmetiikan osto- ja myyntitehtävissä. Koulutus antaa myös valmiudet toimia itsenäisenä yrittäjänä.


title: Matti Heinivaho

text: Matti Heinivaho (s. 20. tammikuuta 1936 Messukylä) on suomalainen laulaja sekä televisiotuottaja ja -ohjaaja.


title: Matti Heinivaho

text: Laulajana Heinivaho aloitti uransa elokuussa 1951 jolloin hän esiintyi Tip Top-orkesterin solistina Lempäälässä Nurmen lavalla. Seuraavana keväänä hän perusti Domino-orkesterin, mutta liittyi jo samana syksynä Pelimannipojat-yhtyeeseen. Tässä kokoonpanossa hän laulun lisäksi soitti vibrafonia. Varusmiespalveluksen jälkeen syntyi Matti Heinivahon kvintetti. 1950-lopulla hän teki ensimmäiset levytyksensä, ensin Levytukku Oy:lle ja sitten Westerlundin His Master's Voicelle. Vuonna 1960 julkaistu ”Tunturin juurella” oli Heinivahon läpimurtolevytys ja vuoden toiseksi suosituin kappale Mauno Kuusiston ”Kertokaa se hänelle” jälkeen.


title: Matti Heinivaho

text: Vuonna 1964 Heinivaho aloitti työskentelynsä Yle TV2:n musiikkitoimituksessa. Tuottajana ja ohjaajana hänen työuransa jatkui vuoteen 1999, jolloin hän jäi eläkkeelle. Heinivaho ohjasi ja toimitti TV2:lle yli 700 musiikkiohjelmaa.


title: Matti Heinivaho

text: Vuonna 1966 Matti Heinivaho levytti toisen suuren hittinsä, käännöskappaleen ”Lännen tie”. Se oli alun perin Frankie Lainen tunnussävel televisiosarjasta "Rawhide". Vuonna 1971 ilmestyi Heinivahon ensimmäinen albumi, "Lännen tiellä". 28. elokuuta 2001 Matti Heinivaho juhli 50-vuotistaiteilijauraansa juhlakonsertissa Tampere-talossa. Konsertista julkaistiin live-albumi.


title: Matti Heinivaho

text: Heinivaho esiintyy edelleen esittäen varsinkin jazzia ja hän on toiminut vibrafonistina sekä Tamjazz ry:n puheenjohtajana. Heinivaho on ollu kunnallispolitiikassa mukana vuodesta 1972 lähtien. Hän on Kokoomuksen kaupunginvaltuutettu Tampereella, ja marraskuussa 2006 hän oli seurakuntavaalien ääniharava.


title: Matti Heinivaho

text: Joulukuussa 2008 Heinivaholle myönnettiin Tampereen kaupungin anomuksesta musiikkineuvoksen arvonimi.


title: Matti Heinivaho

text: Matti Heinivahon tytär Tiina Heinivaho valittiin vuonna 1977 ensimmäiseksi Miss Farkku-Suomeksi.


title: Pershing (ohjus)

text: Pershing oli Yhdysvaltain keskimatkan strateginen ohjus, josta oli kehitetty kaksi versiota, MGM-31 Pershing ja MGM-31B Pershing II. Ohjus oli nimetty amerikkalaisen kenraali John J. Pershingin mukaan. Ohjus kehitettiin korvaamaan Redstone-ohjus. Ohjuksen tarkkuus perustuu tutkaohjaukseen. Tämä eurostrateginen ohjus hävitettiin vuoden 1987 INF-sopimuksen mukaan.


title: Pershing (ohjus)

text: Alkuperäisen Pershing-ohjuksen ensimmäinen koelaukaisu tehtiin 1960, ja ohjus otettiin käyttöön viimeistään 1963. Sitä alettiin välittömästi sijoittaa Länsi-Saksaan. Ohjuksen W50-ydinkärjen räjähdysvoima oli 400 kilotonnia.


title: Pershing (ohjus)

text: Vuosian 1969–1970 käyttöönotettu Pershing Ia oli Pershing I, jossa oli nopeampi laukaisuaika ja uudempi elektroniikka, korvasti lähes täysin Pershing I -järjestelmän. Ohjuksen kantama 740 km, tarkkuus 150 metriä, kärjen suurin räjähdysvoima 400 kilotonnia.


title: Pershing (ohjus)

text: Pershing II laukaistiin ensi kerran koemielessä 1977. Ohjuksessa oli MARV-kärki, eli ohjautuva paluukärki. Sen tutkaohjaus mahdollisti jopa 50 metrin tarkkuuden.


title: Tykkivene Uusimaa

text: Tykkivene Uusimaa oli 1920-1953 Suomen merivoimien tykkivene, joka oli alun perin Venäjän keisarikunnan laivaston Suomessa valmistettu Golub-luokan vartioalus.


title: Tykkivene Uusimaa

text: Venäjän keisarikunnan laivasto tilasi miina- ja suojaverkonlaskijan "Golubin" Kone ja Sillan veistämöltä Helsingistä. Alus laskettiin vesille 1917 ja liitettiin laivastoon 22. syyskuuta. Aluksen suunnittelussa oli otettu huomioon myös käyttö raskaassa miinanraivauksessa, joka vuoksi se oli merikelpoinen ja voimakaskoneinen.


title: Tykkivene Uusimaa

text: Ensimmäisessä maailmansodassa saksalaiset valtasivat huhtikuussa 1918 Tallinnan satamassa olleen aluksen nimeten sen "Beo"ksi. Saksa luovutti aluksen marraskuussa Suomelle, joka nimesi sen "Uusimaaksi".


title: Tykkivene Uusimaa

text: Alus osallistui toiseen maailmansotaan sisaraluksensa "Hämeenmaan" tavoin. Alusta käytettiin Talvisodassa rannikkovartiointiin pohjoisella Itämerellä ja tammikuussa 1940 Pohjanlahdella saattajana. Alus toimi kahden saattueen saattajana ennen paluutaan Turkuun hankalan jäätilanteen takia.


title: Tykkivene Uusimaa

text: Jatkosodan alkaessa alus oli 22. kesäkuuta 1941 miinalaivana Ahvenanmaalla. Alus upotti heinäkuussa 1941 Neuvostoliiton laivaston "PK 238":n, joka evakuoi neuvostojoukkoja Bengtskäriltä. Alus otti osaa Somerin taisteluun heinäkuussa 1942. Alus osallistui Viipurinlahden taisteluihin ja siihen osui 4. heinäkuuta 1944 Teikarin puolustajia tukiessaan kaksi kranaattia. Toinen osui mastoon ja toinen lähelle keulatykkiä, jolloin lähes kaikki aluksen upseerit haavoittuivat. Aluksen päällikkö kapteeniluutnantti Karstén menehtyi myöhemmin saamiinsa vammoihin.


title: Tykkivene Uusimaa

text: Tykkiveneen saamat vauriot korjattiin Kotkassa eikä se enää osallistunut Viipurinlahden taisteluihin. Sodan jälkeen alus osallistui vielä raivaustoimintaan merialueilla. Alus poistettiin 1952 laivastoluettelosta ja se romutettiin 1953.


title: Tykkivene Uusimaa

text: Ainoa "Uusimaan" suomalainen sisaralus oli "Hämeenmaa". Muita samaan luokkaan kuuluvia aluksia olivat venäläiset "Korshun" ja "Kobtchnik", chileläiset "Colocolo", "Leucoton", "Elicura" ja "Orompello".


title: The Forgotten Tales

text: The Forgotten Tales on Blind Guardianin vuonna 1996 julkaisema kokoelmalevy. Kokoelmaksi se on kuitenkin varsin erikoinen, sillä suurin osa sen kappaleista on joko coverkappaleita tai uusia versioita vanhoista kappaleista. Levyltä löytyy The Chordettesin, Queenin, Uriah Heepin, The Beach Boysin ja Mike Oldfieldin kappaleita.


title: The Forgotten Tales

text: Albumilta julkaistiin singlenä ”Mr. Sandman”.


title: Tykkivene Matti Kurki

text: Tykkivene Matti Kurki oli Suomen merivoimien tykkivene, joka oli rakennettu Saksassa (nyk. Puolassa) Elbingissä, Pommerin maakunnassa, Schichaun telakalla 1892. Sen alkuperäinen nimi oli "Vojevoda" ().


title: Tykkivene Matti Kurki

text: Alun perin "Vojevoda" ja sen sisaralus Posadnik (), kaksi osittain sotalaivaa ja osittain huvipurtta, rakennettiin Montenegron ruhtinaan Nikola Petrović-Njegošin tilauksesta hänen huvipurtensa saattajiksi. Sisustus oli hieno, muun muassa salongit tilattiin Pariisista. Alkuperäisestä käyttötarkoituksesta johtuen alukset olivat korkeita ja kapeita, mikä teki niistä erittäin kiikkeriä ja siis merikelpoisuudeltaan hyvin huonoja.


title: Tykkivene Matti Kurki

text: Alusten valmistuessa ruhtinas Nikola oli konkurssin partaalla eikä pystynyt maksamaan tilaustaan, jolloin hänen sukulaisensa Venäjän keisari Aleksanteri III suostui lunastamaan alukset. Hän osti ne ja teki niistä oman huvipurtensa saattajia. Alukset kelpasivat vartiotehtäviin suojaisissa satamissa ja tyynillä merimatkoilla.


title: Tykkivene Matti Kurki

text: "Posadnik" lähetettiin Kaukoitään Venäjän–Japanin sodan aikana, mutta laivaston purjehtiessa myrskyssä Itämerellä purjehdusominaisuuksiltaan heikot alukset lähetettiin takaisin satamaan, joten alus vältti uppoamisen Tsushiman meritaistelussa.


title: Tykkivene Matti Kurki

text: Alukset liitettiin 1907 Venäjän Itämeren laivastoon saattajiksi, jolloin niiden aseistuksen 47 millimetrin pääaseet vaihdettiin kahteen 57 millimetrin ja 40 kaliiperin tykkiin. Alukset aseistettiin 1910 uudelleen kahdella 75 millimetrin ja kahdella 57 millimetrin tykillä sekä kahdella konekiväärillä, ja samalla aluksista poistettiin torpedoputket.


title: Tykkivene Matti Kurki

text: Ensimmäisen maailmansodan alussa "Posadnik" ja "Vojevoda" määriteltiin miinaristelijöiksi. Alusten aseina oli 45-millimetrisiä tykkejä ja kaksoistorpedoheitin. Alukset sijoitettiin Poriin, jonne ne jäivätkin. Sotatoimiin ne eivät ottaneet varsinaisesti osaa..


title: Tykkivene Matti Kurki

text: Enemmistö venäläisistä sotalaivoista oli romahtaneen moraalin vuoksi jäänyt heitteille. Kun käsky palata Venäjälle saapui huhtikuussa 1918, alukset jätettiin laitureihinsa, koska Selkämeren vaikean jäätilanteen ja koko merialueen runsaiden miinakenttien vuoksi ei ollut mahdollista saada näitä jäissäkulkuun soveltumattomia aluksia meritse pois.


title: Tykkivene Matti Kurki

text:
"Vojevoda" liitettiin 1918 Suomen merivoimiin nimellä "Matti Kurki". Alus sai nimensä 1200-luvulla eläneestä Matti Kurjesta. Alus oli jopa astiastoja myöten käyttökunnossa, joten määräaikaishuoltojen jälkeen alukset olivatkin jo toukokuussa merikunnossa.
Alusten aseistusta kuitenkin pidettiin epätarkoituksenmukaisena, joten suomalaiset vaihtoivat tilalle miinakiskot ja kaksi kappaletta 102-millimetrisiä Canet-tykkejä, jolloin alus samalla luokiteltiin tykkiveneeksi. Tykit olivat kuitenkin liian raskaita heikolle rungolle.


title: Tykkivene Matti Kurki

text: Täydessä vauhdissa kumpikin alus tärisi niin kovasti ettei perätykkiä voitu käyttää. Yleensäkin merelle lähtiessä tykit piti kiinnittää paikoilleen erillisillä tukirakenteilla. Ampumaan pystyttiin vain tiukasti ankkuroituna tyynellä säällä; alukset olivat siis mitä selvimmin soveltuvia vain kone-, miinanlasku- ja tykkikoululaivoiksi. Matti Kurkea sisarlaivoineen tarjottiin takaisin venäläisille vuonna 1919, mutta nämä eivät kelpuuttaneet niitä.


title: Tykkivene Matti Kurki

text: "Matti Kurki" siirrettiin vuonna 1930 Helsingin laivastoaseman esikuntalaivaksi, johon se hienojen salonkiensa ansiosta sopi hyvin, kunnes aluksen kattilat laitettiin syyskuussa 1939 lopulliseen lämmityskieltoon.


title: Tykkivene Matti Kurki

text: Kattilat eivät kelvanneet edes keskuslämmityksen voimanlähteeksi. Alusta liikuteltiin tarvittaessa hinaajalla. Raskaat tykit oli poistettu esikuntalaivakauden alkaessa, mutta miinakiskot jätettiin paikoilleen.


title: Tykkivene Matti Kurki

text: Talvisodan alussa alus toimi yhdellä 76,2 millimetrin Obuhov-tykillä varustettuna uivana ilmatorjuntapatterina Katajanokalla. Patterin miehistö majoitettiin aluksen upseerien asuintiloihin.


title: Tykkivene Matti Kurki

text: Patterin etäisyydenmittaaja, tuolloin vielä meriupseerioppilas (sittemmin diplomiekonomi ja kirjailija) P-O Ekman kirjoitti Navigator-lehteen artikkelin "Matti Kurjen talvisota". Artikkelin lopussa hän muisteli, että kun joutui komennetuksi tammikuussa 1940 rintamalle, hän näki ennen lähtöään "Matti Kurjen" makaavan entisellä paikallaan, takakansi tyhjänä ja messin kamiina kylmillään.


title: Tykkivene Matti Kurki

text: Alus poistettiin lopullisesti käytöstä sotien jälkeen ja romutettiin. Aluksen nimen peri vuonna 1962 Englannista uudeksi koululaivaksi ostettu Bay-luokan fregatti Porlock Bay, joka oli käytössä aina vuoteen 1974 asti.


title: Flush the Fashion

text: Flush the Fashion on Alice Cooperin albumi vuodelta 1980. 1980-luvulle tultaessa Cooper halusi löytää uuden tyylin ja tämä albumi onkin paljolti new wave painotteinen. Kolme seuraavaa levyä (Special Forces, Zipper Catches Skin ja DaDa) jatkoivat samalla linjalla. Alice Cooper kärsi pahasta alkoholi- ja kokaiiniriippuvuudesta näitä albumeja tehtäessä.


title: Espanjanmastiffi

text: Espanjanmastiffi on espanjalainen molossikoirarotu. Käyttötarkoituksena on alun perin ollut lampaiden suojeleminen susilta. Kotimaansa ulkopuolella rotu on aika harvinainen.


title: Espanjanmastiffi

text: Espanjanmastiffi on suurikokoinen, vahva, tiivisrakenteinen ja ketterä koira. Karvapeite on tiheä, paksu, keskipitkä ja sileä. Paksun turkkinsa ansiosta koira pystyy olemaan ulkona ympäri vuoden, mutta sillä on kuitenkin oltava mahdollisuus päästä suojaan. Rotu on vielä melko alkukantainen eli jalostukselta rotu on välttynyt. Espanjanmastiffilla tulee olla leukapussi, joka suojelee koiran kurkkua mahdolliselta hyökkäykseltä.


title: Espanjanmastiffi

text: Espanjanmastiffeista toivotaan mieluiten yksivärisiä, esimerkiksi keltaisia, leijonanvärisiä, punaisia, mustia, suden- tai hirvenvärisiä, mutta myös tiikerijuovaisia tai valkoisia mustin laikuin. Uroksien säkäkorkeus vähintään 77 cm ja narttujen vähintään 72 cm.


title: Espanjanmastiffi

text: Espanjanmastiffi on erittäin rohkea ja kunnioitusta herättävä, mutta silti lempeä ja miellyttävä koira. Luonteeltaan espanjanmastiffi on varauksellinen ja se tutustuu itse vieraisiin, ei pakottamalla. Omaa isäntäväkeään se kuitenkin rakastaa yli kaiken ja on hyvin kiintynyt perheeseensä. Rotu ei ole luonteeltaan kovin aktiivinen, mutta toimintahalua kuitenkin löytyy. Espanjanmastiffi on lisäksi erinomainen vahtikoira ja soveltuu myös jäljestämiseen ja vetotehtäviin.


title: Espanjanmastiffi

text: Espanjanmastiffia on käytetty jo 1600-luvulla Mestan (karjankasvattajien yhteenliittymä 1600-luvulla) aikoina karjan, erityisesti lampaiden ajamiseen. Koiran tehtävä oli viedä lampaat laitumelle kesäksi ja tuoda ne takaisin talveksi. Laitumella ja laumaa kuljetettaessa espanjanmastiffi suojeli lampaita susilta ja muilta pedoilta. Rotua käytetään yhä edelleen laumojen kuljetuksiin alkuperäisen käyttötarkoituksen mukaisesti. Lisäksi sitä käytetään nykyisin myös vahtikoirana esimerkiksi maatilojen, ihmisten ja yleensä omaisuuden vartiointiin ja suojeluun.


title: Special Forces

text: Special Forces on Alice Cooperin albumi vuodelta 1981.


title: Tryo

text: Tryo on nimestään huolimatta viisihenkinen ranskalainen yhtye. He soittavat akustista reggaemusiikkia ranskaksi ja ovat saavuttaneet suuren suosion mm. Ranskassa. Heidän lyriikkansa pyörivät ajankohtaisten ongelmien ja haasteiden ympärillä, jotka on verhottu huumorin eri sävyihin. Jäseniä ovat Guizmo, Christophe Mali, Manu Eveno, Daniel "Danielito" Bravo ja Bibou. Heitä on verrattu mm. Georges Brassens -nimiseen ranskalaiseen laulajaan.


title: RT-2PM Topol

text: RT-2PM Topol (venäjäksi РТ-2ПМ "Poppeli", DIA/NATO:n nimitys SS-25 Sickle "Sirppi") on Venäjän mannertenvälinen ohjus ICBM, jota alettiin sijoittaa asemiin vuonna 1988. Topol on ensimmäinen onnistunut liikkuvalta alustalta laukaistava kiinteäpolttoaineinen venäläinen mannertenvälinen ohjus. Se edustaa Venäjän mannertenvälisissä ohjuksissa ns. viidettä sukupolvea. Ohjuksen venäläinen GRAU-tunnus on 15Ж58 ("15Zh58"). Tunnetumpi on ohjuksen uudempi versio Topol-M.


title: RT-2PM Topol

text:
Ohjus muistuttaa kooltaan ja muodoltaan USA:n Minuteman II-ohjusta, se on kolmivaiheinen ja kiinteäpolttoaineinen.
Topol-ohjus laukaistaan maantiellä liikkuvalta laukaisualustalta kuorma-auton lavalta.
Liikkuvalta laukaisualustalta laukaistava ohjus vaatii enemmän miehistöä ja on kalliimpi ylläpitää kuin siilosta laukaistava. Tämäntyyppisen ohjuksen etuna on se, että se ei ole niin haavoittuvainen ydinasehyökkäystä vastaan kuin kiinteään paikkaan sijoitettu ohjus – ensimmäinen ydinasein tehty hyökkäys ei ehdi tuhota kaikkia maanteillä liikkeellä olevia ohjuksia.
Ohjus voidaan laukaista mistä tahansa partioreitin pisteestä.


title: RT-2PM Topol

text: Ennen Topolia venäläiset yrittivät moneen otteeseen kehittää eri suunnittelutoimistoissa liikkuvan, kiinteäpolttoaineisen mannertenvälisen ohjuksen.


title: RT-2PM Topol

text:
Ohjuksen kehittely alkoi 1977, koelennot alkoivat 1983 ja päättyivät 1987, ohjus oli operatiivisessa käyttökunnossa jo 1985.
Ohjuksen kehittelyssä oli vaikutuksia mm. taistelunjohtojärjestelmän kehittämisessä.


title: RT-2PM Topol

text:
Ohjuksen kantama on 10500 km.
Venäläisten mukaan ohjuksen tarkkuus on 900 m, läntisten lähteiden mukaan 150–250 m. Ydinkärki on räjähdysvoimaltaan 550 kilotonnia ja koko ohjuksen kärki painaa 1000–1200 kiloa. Ohjuksen laukaisukanisteri on 22,3 metriä pitkä, 2 metrin läpimittainen putki.


title: Ben Reilly

text: Ben Reilly alias Purppurahämäkki () on Marvel-kustantamon luoma sarjakuvasankari. Hän oli Peter Parkerin (eli Hämähäkkimiehen) klooni ja oli myös esiintynyt Hämähäkkimiehenä.


title: Ben Reilly

text: Ben Reilly oli superroiston nimeltä Sakaali luoma klooni Peter Parkerista. Reillyn ollessa Hämähäkkimiehen klooni hänellä oli luonnollisesti samat supervoimat sekä muistot ja itse asiassa uskoikin olevansa aito.


title: Ben Reilly

text: Sakaali usutti Reillyn ja Parkerin taistelemaan toisiaan vastaan ja seurauksena Parker uskoi tappaneensa kloonin ja hävitti ruumiin pudottamalla sen jätteenpolttolaitoksen savupiippuun. Klooni oli kuitenkin vain tajuton ja pelastautui kiipeämällä ulos. Klooni otti nimekseen Ben (Peter Parkerin sedän mukaan) Reilly (Parkerin tädin tyttönimen mukaan) ja lähti New Yorkista.


title: Ben Reilly

text: Viisi vuotta myöhemmin Ben sai tietää May Parkerin olevan kuolemaisillaan ja palasi New Yorkiin. Pian Ben kohtasi Peterin ja he alkoivat toimia yhdessä Benin luotua uuden asun ja saatua lehdistöltä nimen Purppurahämähäkki (nimi jota hän itse inhosi). Ben joutui kuitenkin myöhemmin luopumaan henkilöllisyydestä.


title: Ben Reilly

text: Myöhemmin Parker jäi "eläkkeelle" Hämähäkkimiehen roolista kasvattaakseen lastaan ja pyysi Beniä jatkamaan Hämähäkkimiehenä (tänä aikan molemmat itse asiassa uskoivat Benin olevan aito ja Peterin olevan klooni). Vihreän Mennikäisen tekemän aivopesun takia Peter luuli olevansa klooni ja Benin aito


title: Ben Reilly

text: Lopulta Reilly kuoli taistelussa Vihreää Menninkäistä vastaan pelastaen samalla Parkerin. Tämän seurauksena Peter päätti jälleen ottaa Hämähäkkimiehen roolin.


title: Ben Reilly

text: Ben Reilly on ruumiillisilta ominaisuuksiltaan tavallista ihmistä moninkertaisesti voimakkaampi, nopeampi ja ketterämpi. Hän kykenee nostamaan noin 10 tonnia ja hyppäämään useiden metrien loikkia. Hänellä on hyvin tarkat refleksit. Ben kykenee parantamaan nopeasti saamiaan haavoja ja vammoja. Hän kykenee myös kiipeämään seiniä pitkin. Hän voi roikkua jopa katossa putoamatta.


title: Ben Reilly

text: Benin taistelutapoihin kuuluu myös samankaltainen psykologinen sodankäynti mitä Hämähäkkimies harrastaa: hän pyrkii pilkkaamaan vastustajaansa katkeamattomalla vauhdilla ja useimmat vastustajat turhautuvat tästä ja menettävät otteen taistelusta harkintakyvyn kadotessa vimmaan.


title: Ben Reilly

text: Ben Reilyllä on myös "hämähäkkivaisto". Se on eräänlainen kuudes aisti, joka varoittaa häntä uhkaavasta vaarasta. Yhdistettynä hänen reflekseihinsä ja ketteryyteensä hämähäkkivaisto tekee hänestä vaikean maalin käsiaseille.


title: Ben Reilly

text: Yliluonnollisilta voimiltaan Ben kuului Hämähäkkimiehen tapaan tunnettujen supersankarien keskiraskaaseen sarjaan.


title: Ben Reilly

text: Ben Reilly käytti muunneltuja versioita Hämähäkkimiehen seittisingoista, joilla hän pystyi normaalin seittinesteen lisäksi ampumaan erityistä "tärähdysseittiä" ja tainnutuspiikkejä.


title: Ben Reilly

text: Hänet nähtiin myös Hämähäkkimies-animaatiosarjan finaaliseikkailussa, "Hämähäkki Sodissa", jossa monien eri maailmojen Hämähäkkimiehet yhdistivät voimansa estääkseen Spider-Carnagea tuhoamasta kaikkia maailmoja. Christopher Daniel Barnes hoiti hahmon ääninäyttelyn.


title: Timo T. Kaukonen

text: Timo Taavetti Kaukonen (15. toukokuuta 1933 Helsinki – 5. tammikuuta 1996 Kuopio) oli tunnettu television tietokilpailuohjelmien vetäjä ja ravintoloitsija.


title: Timo T. Kaukonen

text: Hän juonsi Tauno Rautiaisen 1940-luvulla aloittamia Yleisradion "Ota tai jätä" -visailuja vuodesta 1963 noin kymmenen vuoden ajan. Kaukonen oli myös luomassa suomalais-virolaista Naapurivisaa ja oli sen ensimmäisen lähetyksen juontaja vuonna 1966. Hän juonsi myös "Kaikki yhtä vastaan" -visailua ja esiintyi pienissä rooleissa elokuvissa "Millipilleri" (1966) ja "Pähkähullu Suomi" (1967).


title: Timo T. Kaukonen

text: Kaukonen oli erikoistunut venäläisiin ruokaravintoloihin. Hän perusti Helsinkiin kolme venäläisravintolaa: Troikka (Caloniuksenkatu 3), Kasakka (Meritullinkatu 13) ja Saslik (Neitsytpolku 3). Troikka oli näistä ensimmäinen, ja Kasakan hän perusti vuonna 1969. Näistä Troikka ja Saslik toimivat edelleen. Kasakka lopetti toimintansa vuoden 2015 alussa.


title: Anneli Mattila

text: Armi Anneli Mattila (s. 11. toukokuuta 1987 Karvia) on suomalainen laulaja.


title: Anneli Mattila

text:
Anneli Mattilan ensimmäinen julkinen esiintyminen laulajana oli jo seitsemänvuotiaana, Karvian mukulatähti kisoissa. Annelia säesti hänen äitinsä haitarilla.
Varsinaista laulajan uraansa Anneli aloitteli siskonsa Annen mukana kierrellen ja esiintyen hänen keikoillaan. Lisäksi hän oli Annen mukana erilaisissa haastatteluissa ja tv-nauhoituksissa sekä osallistui myös muutamiin levytyksiin.
Mattilan ensimmäinen tv-esiintyminen tapahtui Tampereella vuonna 2002 ohjelmassa "Saanko luvan". Vuonna 2003 hän osallistui "Idols"-laulukilpailuun, josta hän kuitenkin myöhemmin itse päätti vetäytyä. Koska hän ei halunnut koskaan kuulua mihinkään tiettyyn formaattiin. Vaan halusi luoda oman uransa, omalla tavallaan.


title: Anneli Mattila

text: Anneli teki keikkoja taustanauhoilta sekä satunnaisten bändien kanssa pitkään, kunnes hän löysi oman ensimmäisen orkesterinsa.


title: Anneli Mattila

text: Varsinaisen säännöllisen keikkailun hän aloitti ensimmäisen oman yhtyeensä Megan kanssa 8. tammikuuta 2004 Kauhajoen Aron Areenalla.


title: Anneli Mattila

text: Mattilasta on tullut yksi Suomen suosituimmista viihdyttäjistä tanssipaikoissa, ravintoloissa, konserteissa. Nykyään myöskin jazz musiikin parissa . Myös hänen levynsä ovat soineet ahkeraan eri radiokanavilla. Ensimmäisen levytyksensä hän teki Ruotsissa vuonna 2000. Häneltä on ilmestynyt seitsemän albumia seuraavasti: "Suojaan" 2005, "Laulun lahjan sain" 2006, "Luottaa huomiseen" 2007, "Soita mulle" 2008 sekä "Seitsemäs taivas" 2012. Lisäksi hän on julkaissut kaksi omaa kokoelmalevyä, joista viimeisimpänä kokoelma "40 unohtumatonta laulua" julkaistiin toukokuussa 2009.


title: Anneli Mattila

text: Mattilan viimeisin albumi "Seitsemäs taivas" julkaistiin 25. tammikuuta 2012. Albumilta on julkaistu kaiken kaikkiaan kuusi singleä. Albumi voitti paikallisradioiden tammikuun 2012 Kuukauden levy -äänestyksen.


title: Anneli Mattila

text: Mattilan levy-yhtiö on Sony Music Finland ja hänen taustayhtyeenään toimii Recados.


title: Anneli Mattila

text: Mattilan siskokset ovat levyttäneet yhteisen joululaululevyn ja esiintyneet useissa yhteiskonserteissa. Syksyllä 2008 siskokset tekivät ensimmäisen laajamittaisen konserttikiertueen, joka käsitti kymmenen konserttia eri paikkakunnilla. Kiertueen jatkoksi sisarukset esiintyivät viikon Iskelmän -risteilyllä Punaisella merellä Egyptissä sekä Jordaniassa.


title: Anneli Mattila

text: Mattila osallistui MTV3:n Syksyn sävel 2012 -kilpailuun kappaleellaan ”Sun”. Kappaleen on säveltänyt Risto Asikainen ja sen ovat sanoittaneet Risto Asikainen ja Ilkka Vainio.


title: Anneli Mattila

text:
Musiikin lisäksi Anneli Mattila harrastaa vapaa-aikanaan muun muassa urheilua, lukemista ja kalastusta. Kuitenkin näistä kaikista, hänen suuri intohimonsa on valokuvaus.
https://www.facebook.com/pg/AnneliMattilaVirallinen/about/?ref=page_internal


Anneli Mattila


title: Vartiomoottorivene 4

text: Vartiomoottorivene 4 (lyhyemmin VMV 4) oli Suomen merivartiolaitoksen vartiomoottorivene, joka oli alkuaan vuonna 1916 rakennettu norjalainen "Sterling". Tulliviranomaiset takavarikoivat tammikuussa 1930 aluksen Kaskisten edustalla ja se luovutettiin oikeudenkäynnin päätyttyä heinäkuussa 1931 merivartiostolle. Alus palveli 1938 Turun piirissä. Huonokuntoinen ja siten lähes käyttökelvoton "VMV 4" myytiin Turussa järjestetyssä huutokaupassa 3 364 markalla vuonna 1939


title: Stillmatic

text: Stillmatic on rap-artisti Nasin viides studioalbumi, joka julkaistiin vuonna 2001. Se sai muun muassa täydelliset 5 mikkiä The Source -lehdeltä ja sitä pidettiin yhtenä vuoden parhaimpana rap-albumina. Hittikappaleita albumilta ovat muun muassa "One Mic" sekä "Ether", joka avoimesti dissaa Jay-Z:tä.


title: R-9 Desna

text: R-9 Desna eli SS-8 Sasin oli neuvostoliittolainen 1. tai 2. sukupolven mannertenvälinen ohjus, joka vanhentui teknisesti 1960-luvulla. Näitä ohjuksia oli Neuvostoliiton asevoimien käytössä 1964–1976.


title: R-9 Desna

text: Ohjuksen detaljisuunnittelu alkoi huhtikuussa 1958 ja ohjus hyväksyttiin valmistusohjelmaan vuoden 1959 lopulla. Ohjuksen esisuunnitelua johti Sergei Koroljov, mutta lopullinen suunnittelu on tuntemattomampien insinöörien käsialaa. Koroljoville tyypillisesti ajoaineena oli nestehappi ja alkoholi, joista nestehappi ei operatiiviselle asejärjestelmälle ole kovin hyvä ratkaisu. Raketin laukaisumassa oli alle puolet R-7-ohjuksesta, joka oli merkittävä kehitysaskel. Ohjus käytti maaliin ohjautumisen loppuvaiheessa radan korjaamiseen vastaanotettuja radiokomentoja, jonka vuoksi se olisi ollut altis häirinnälle kuten Yhdysvaltain keskimatkanohjus Corporal. Tästäkin syystä ohjus edustaa nykyajan mittapuun mukaan alkeellista tekniikkaa. Tästä ohjuksesta kehitettiin kolme eri versioita.


title: R-9 Desna

text: Se muistuttaa SS-7 Saddler-ohjusta. Ohjuksen kantama oli 12 000–13 000 km ja tarkkuus venäläisten mukaan 3 000–3 500 metriä, läntisten tietojen mukaan 1 800–2 000 metriä. Ohjuksessa oli joko 1,65Mt tai suurempi 2,3Mt ydinkärki.


title: Amerikanponi

text: Amerikanponi (eng. "Pony of the Americas", lyhenne "POA") on yhdysvaltalainen ponirotu. Amerikanponi on peräisin 1950-luvulta, jolloin haluttiin jalostaa lasten käyttöön täydellinen ratsu.


title: Amerikanponi

text: Vaikka amerikanponi on pienikokoinen (säkäkorkeus noin 116–140 cm), se näyttää ennemmin pieneltä hevoselta kuin ponilta. Sillä on kaunis arabimainen pää ja kaareva, sopusuhtainen kaula. Rintakehä on syvä ja runko pyöreä, lyhyt ja lihaksikas. Takaosa on vahva ja jalat hyvärakenteiset. Rodun hyviä tuntomerkkejä ovat tiikerinkirjava väritys ja siihen liittyen hyvin erottuvat silmänvalkuaiset, ihon täplikkyys turvan ja sukuelinten alueella sekä usein pystysuorat raidat kavioissa.


title: Amerikanponi

text: Toimelias amerikanponi sopii hyvin lasten harraste- ja kilparatsuksi. Yhdysvalloissa on nykyään noin 40 000 rekisteröityä amerikanponia.


title: Amerikanponi

text: Ensimmäinen amerikanponi, tiikerinkirjava ori "Black Hand", syntyi Iowassa, Yhdysvalloissa vuonna 1954. Se oli shetlanninponioriin ja appaloosa-arabianhevosristeytystamman jälkeläinen. Shetlanninponikasvattaja Leslie Boomhower kiinnostui varsan ulkomuodosta, osti sen itselleen ja ryhtyi kehittämään tältä pohjalta uutta ponirotua. Amerikanponia jalostettiin muun muassa arabilla, welsh-poneilla, englannintäysiverisellä ja quarterilla. Näin parannettiin ponin suorituskykyä, kokoa ja erityisesti kestävyyttä. Shetlanninponin käyttö jalostuksessa lopetettiin melko pian, rodun tavoitekokoa kasvatettiin ja rakenteessa tähdättiin hevosmaisuuteen.


title: Tykkivene Karjala (1918)

text: Tykkivene Karjala oli Suomen merivoimissa 1918–1953 palvellut tykkivene.


title: Tykkivene Karjala (1918)

text: Alus tilattiin 1918 Crichton Osakeyhtiön Turun telakalta Venäjän keisarikunnan laivaston Filin-luokan vartioristeilijäksi nimellä "Filin" (Huuhkaja). Alus joutui keskeneräisenä suomalaisille, liitettiin Suomen laivastoon ja nimettiin "Karjalaksi". Saman tyypin aluksia oli tilattu kaikkiaan kuusi, joista "Gorlitsa" ja "Sova" eivät koskaan valmistuneet. Aluksista "Vodorez" () ja "Lun" myytiin Puolan laivastolle nimillä Generał Haller ja Komendant Piłsudski ja toinen Suomeen jäänyt sai nimen Turunmaa.


title: Tykkivene Karjala (1918)

text: Alusta ei suunniteltu avomerellä käytävää taistelua silmällä pitäen, ja alusta käytettiin pitkään kadettien kouluttamiseen. Alus sopi tehtävään hyvien majoitustilojen vuoksi ja kadetit ristivätkin aluksen Kurjalaksi.


title: Tykkivene Karjala (1918)

text: Talvisodan alkaessa "Karjala" sisaraluksineen määrättiin Kotkan alueelle, jossa sen päätehtävänä oli partiointi Haapasaaren ja Koiviston välisellä merialueella. Se jäi kuitenkin vähäiseksi aluksen ollessa saman aikaisesti moottoritorpedoveneiden emälaivana Kotkassa.


title: Tykkivene Karjala (1918)

text: Jatkosodan alkaessa alus suojasi Ahvenanmaan miehitystä, minkä jälkeen se siirrettiin itäiselle Suomenlahdelle. Alus suojasi syyskuussa 1941 rannikkojoukkojen kuljetuksia, kun sitä pommitti saksalainen lentokone. Alus joutui palaamaan lähelle osuneiden pommien aiheuttamien vaurioiden vuoksi satamaan, josta se siirrettiin edelleen telakalle Helsinkiin.


title: Tykkivene Karjala (1918)

text: Sotatoimien päätyttyä "Karjala" osallistui miinanraivaukseen. Se poistettiin merivoimien alusluettelosta 1952 ja vuotta myöhemmin alus myytiin romutettavaksi Saksaan.


title: Sojuz 23

text: Sojuz 23 oli Neuvostoliiton Sojuz-lento. Laukaisu tapahtui Baikonurin kosmodromilta 14. lokakuuta 1976 ja paluu noin 2 vuorokautta myöhemmin, 16. lokakuuta 1976. Lento suuntautui Saljut 5 -avaruusasemalle.


title: R-16

text: R-16-ohjus (, ) oli Neuvostoliiton ensimmäisen sukupolven mannertenvälinen ohjus.


title: R-16

text:
Ohjuksen lähtöpaino oli 141 tonnia. Ohjuksen pituus oli 30 m ja halkaisija 3 m. Ohjuksen kantama oli 11 000 km raskaalla 5–6 MT ja 13 000 km kevyellä 3 MT ydinkärjellä. Sen osumatarkkuus oli 2,7 km (CEP).
Ohjuksen suurin heikkous oli sen laukaisun hitaus: laukaiseminen kesti useita tunteja. Ajoaineen hapettimena toimiva typpihappo ei sallinut tankkausta etukäteen, koska se syövytti ohjuksen ajoainetankit muutamassa päivässä. Tuon ajan elektroniikalle oli myös tyypillistä, että ohjuksen suunnistusgyroskooppi piti käynnistää 20 minuuttia ennen laukaisua, jotta se lämpenee ja stabiloituu normaaliin toimintatilaan. Hyrräsuunnistuksen ansiosta ohjuksen ohjaustekniikka oli kuitenkin autonomista eikä perustunut häirintäherkkiin radiokomentoihin, kuten vastaavan ajan yhdysvaltalaiset ydinohjukset.


title: R-16

text: R-16-ohjusta edeltävä ICBM-ohjus oli Sergei Korolevin suunnittelema SS-6 eli R-7 ("Semjorka" eli "Vanha seiska") oli "nollas sukupolvi", R-7-ohjuksia otettiin käyttöön 1957-61 puolisen tusinaa. Ohjus vastasi Yhdysvaltain Atlas-ohjusta, jonka Karel Bossart esisuunnitteli jo vuonna 1946, tai Englannin 1950-luvulla kehittämää Blue Streak-ohjusta.


title: R-16

text: R-16 oli ensimmäinen operatiivinen neuvostoliittolainen mannertenvälinen ohjus. Ohjus oli operatiivinen vuoden 1961 lopusta vuoden 1979 loppuun. Kuuban kriisin aikoihin, vuonna 1962, ohjuksia oli sijoiteltuna 50 kappaletta.


title: R-16

text: 24. lokakuuta 1960 tapahtui Baikonurin kosmodromissa Kazakstanissa onnettomuus, jossa kuoli 126 ihmistä kun R16 -raketti räjähti laukaisualustallaan. Kuolleiden joukossa oli sotilaita, insinöörejä ja teknikoita, mukaan lukien marsalkka Mitrofan Nedelin. Nedelin johti ohjuksen kehittelyä sen tilaajan edustajana. Onnettomuus oli pitkälti hänen syytään. Suuronnettomuus salattiin suurelta yleisöltä kylmän sodan takia Neuvostoliiton loppuun, vuoteen 1990, asti.


title: R-16

text:
Marsalkka Nedelin ja Mihail Jangel, ohjuksen pääsuunnittelija, pyrkivät suorittamaan koelaukaisun ennen lokakuun vallankumouksen vuosipäivää. Perusteena kiireelle oli pääosin kilpa eri ohjuksia kehittävien suunnittelutoimistojen (OKB) välillä. Kiire johti siihen, että normaalisti peräkkäin tehtäviä testejä tehtiin rinnakkain nopeutetusti. Ohjus oli tankattu valmiiksi itsesyttyvällä UDMH-typpihappoa-ajoaineella. Sergei Koroljov kieltäytyi koko uransa ajan tämän ajoaineen käytöstä kutsuen sitä "saatanan myrkyksi", koska sen käyttö vaaransi rakettia operoivan ja huoltavan henkilökunnan turvallisuuden.
Typpihappoa sisältävää polttoainetta vuoti vahingossa ulos raketista. Tämän takia olisi pitänyt tyhjentää raketin ajoainetankit. Se olisi johtanut viikkoja kestävään viivytykseen. Nopeampi vaihtoehto oli jatkaa laukaisuvalmisteluja ja laukaista raketti seuraavana päivänä, ennen kuin polttoaineseos olisi syövyttänyt polttoainetankit. Nedelin oli kärsimätön ja siirtyi laukaisualueelle, jossa insinöörit ja teknikot tekivät töitä kuumeisesti.


title: R-16

text: Ohjuksen laukaisukytkin oli jäänyt vahingossa päälle. Se sytytti toisen rakettivaiheen moottorin, joka vaurioitti koko ohjusta. Toisesta rakettivaiheesta tuleva palamiskaasujen suihku räjäytti ensimmäisen rakettivaiheen polttoainetankin.


title: R-16

text: Laukaisua seuraamaan tarkoitetut elokuvakamerat tallensivat kammottavan näyn, jossa lähinnä laukaisupaikkaa olleet ihmiset paloivat välittömästi kuoliaiksi ja muut tukehtuivat myrkyllisiin kaasuihin. Myös Nedelin kuoli. Jangel selvisi hengissä, koska oli lähtenyt tupakkatauolle.


title: R-16

text: Täsmälleen samana päivänä kolme vuotta myöhemmin sattui vastaava onnettomuus, jossa seitsemän ihmistä sai surmansa. Näiden kahden onnettomuuden takia lokakuun 24 päivä on venäjällä avaruustutkimuksen musta päivä, jolloin muistetaan avaruusonnettomuuksien uhreja. Onnettomuuden 50-vuotismuistopäivää vietettiin 24.10.2010.


title: Dubna

text: Dubna () on kaupunki Moskovan alueella Venäjällä noin 125 km Moskovasta pohjoiseen. Dubna on tiedekaupunki (naukograd) ja ydinfysiikan tutkimuksen keskus. Vuoden 2010 väestönlaskennassa kaupungin asukasluku oli 70 569.


title: Dubna

text: Kaupunki on Moskovan alueen pohjoisin. Se sijaitsee Volgan varrella, joen molemmin puolin, juuri Ivankovon tekojärven ja sen padon alapuolella, Moskovan kanavan yhtymäkohdassa. Dubnasta on rautatieyhteys Moskovaan Savjolovon asemalle.


title: Dubna

text: Dubna on kuuluisa erityisesti siellä sijaitsevan kansainvälisen hiukkasfysiikan tutkimuskeskuksen JINR:n takia (, ). Dubna sai kaupunkioikeudet tutkimuskeskuksen perustamisen aikaan 1956 ja kansallisen tiedekaupungin (naukograd) aseman 2001. Keskuksessa on vuosina 1964-2010 löydetty yhdeksän uutta alkuainetta. Alkuaine numero 105 Dubnium nimettiin kaupungin mukaan. Kaupungissa toimii myös satelliittitietoliikenteen viestikeskus ja kalustetuotantoa harjoittava Ekomebel yritys. Dubnassa sijaitsee lisäksi ohjusteollisuuteen erikoistunut MKB Raduga -yritys.


title: Dubna

text: Dubnan nähtävyyksiin kuuluu muun muassa maailman toiseksi suurin Lenin-patsas. Patsas on pystytetty vuonna 1937. Leninin patsaan vieressä on ollut Stalin-patsas joka oli samana vuonna valmistunut mutta se tuhottiin vuonna 1963.


title: Dubna

text: Kaupungissa on myös Iljušin Il-2 lentokoneen muistomerkki. Toisen maailmansodan aikana lentokoneesta tuli Neuvostoliiton ilmavoimien symboli.


title: Akryylinitriili

text: Akryylinitriili on orgaaninen yhdiste (nitriili), joka on huoneenlämmössä (20 °C) olomuodoltaan väritöntä tai vaaleankeltaista, herkkäliikkeistä, herkästi haihtuvaa nestettä, jolla on pistävä haju. Aine muuttuu valon vaikutuksesta kellertäväksi. Sen kemiallinen kaava on CHN ja rakennekaava on CHCHCN. Akryylinitriilistä käytetään myös nimityksiä "syanoetyleeni", "2-propeeninitriili" ja "vinyylisyanidi".


title: Akryylinitriili

text: Akryylinitriilin moolimassa on 53,1 g/mol, sulamispiste −84 °C, kiehumispiste 77 °C, suhteellinen tiheys 0,8 g/cm (vesi = 1,0 g/cm), liukoisuus veteen 20 °C lämpötilassa 7 g/100 ml, leimahduspiste −1 °C c.c., itsesyttymislämpötila 481 °C ja CAS-numero 107-13-1.


title: Akryylinitriili

text: Akryylinitriili reagoi vahvojen emästen, amiinien, vahvojen happojen ja vahvojen hapettimien, esimerkiksi bromin, kanssa. Aine syövyttää messinkiä, kuparia ja kuparilejeerinkejä. Akryylinitriili polymeroituu helposti lämmön, valon tai emästen vaikutuksesta. Aineen polymeroitumista voidaan rajoittaa lisäämällä siihen polymeraatioinhibiittorina käytettävää hydrokinonimonometyylieetteriä eli 4-metoksifenolia.


title: Akryylinitriili

text: Lyhytaikainen altistus aineelle ja höyrylle ärsyttää silmiä, ihoa ja hengitysteitä. Akryylinitriili on perimälle myrkyllistä ja mutaatioita aiheuttavaa ainetta. Eläinkokeiden perusteella aine on mahdollisesti ihmiselle syöpää aiheuttavaa (ryhmä 2B).


title: Kai

text: Kai on suomalainen miehen etunimi. Nimen alkuperää ei tiedetä varmuudella, mutta sitä on arveltu muunnokseksi roomalaisesta nimestä Gaius. Nimipäiväänsä Kait viettävät 16. helmikuuta. Samalla päivällä on suomenruotsalaisessa kalenterissa nimen muunnos Kaj.


title: Kai

text: Ruotsissa ja Saksassa vastaava nimi (Kaj, Kai, Caj) voi esiintyä sekä miehen että naisen nimenä (vrt. Kaija). Virossa Kai on naisen nimi.


title: Kai

text: Suomessa nimi Kai on 1900-luvun alusta vuoden 2015 loppuun mennessä annettu 11 120 miehelle ja noin sadalle naiselle. Anne Saarikallen ja Johanna Suomalaisen arvion mukaan naisen nimenä Kai voi olla lyhentymä Kaisasta. Nimi Kaj on annettu noin 6 051 henkilölle, jotka kaikki ovat miehiä.


title: Kai

text: Henkilöt ovat suomalaisia, ellei toisin mainita.


title: Talonvaltaus

text: Talonvaltaus tai squattaus on tapahtuma, jossa joukko ihmisiä ottaa tyhjillään olevan rakennuksen haltuunsa ilman rakennuksen omistajan lupaa. Talonvaltausta pidetään yhtenä kansalaisaktivismin muotona.


title: Talonvaltaus

text: Suomessa ja useissa muissa maissa talonvaltaus on laitonta, sillä sen katsotaan loukkaavan rakennuksen omistajan tai haltijan hallintaoikeutta. Suomen rikoslaissa sitä koskeva säännös on nimeltään hallinnan loukkaus.


title: Talonvaltaus

text: Haltuun otettua tilaa saatetaan käyttää asumistarkoituksiin tai se saatetaan valjastaa sosiaalikeskukseksi, jonka tarkoitus on tarjota esimerkiksi harjoittelutiloja yhtyeille, ateljeetiloja ja kokoontumistiloja. Joskus tavoitteena on purku-uhan alla olevan vanhan rakennuksen suojelu.Talonvaltaus on ollut 2000-luvulla aktiivista erityisesti Helsingissä ja Tampereella.


title: Talonvaltaus

text: Helsingissä ainut pysyväksi jäänyt vallattu talo on ollut asunnottomien yönä 17. lokakuuta 2002 vallattu Siperia Herttoniemessä. Valtaajilla on ollut tavoitteena saada kaupunkiin autonominen sosiaalikeskus. 26.–28. elokuuta 2003 vallattuna oli entiset päiväkodin tilat osoitteessa Hiihtäjäntie 1. Niistä saatiin neuvoteltua Oranssi ry:lle uusi, väliaikainen toimintakeskus, Hertsiga. Kesäkuussa 2005 vallattiin Squat Omegaksi nimetty talo Kluuvissa. Siperian tuhouduttua tulipalossa 14. kesäkuuta 2006 valtaajat ovat etsineet uutta tilaa.


title: Talonvaltaus

text: 16.–25. toukokuuta 2007 valtaajat pitivät hallussaan Katajanokalla taloa, jolle annettiin nimi Squat Karku. Vyökatu 3:ssa sijaitseva rakennus oli Katajannokan lakkautetun vankilan henkilökunnan entinen virkistys- ja saunatila. Karkun valtaus synnytti uuden ”valtausaallon”, jonka tavoitteena oli järjestää kansalle epäkaupallista tilaa kulttuuritoimintaan ja vapaaseen oleskeluun. Kun Squat Karku häädettiin, valtaajat järjestivät omavaltaisesti 25. toukokuuta ja 8. kesäkuuta toimintaa entisen Café Piritan tiloissa Hakaniemessä. Seuraava kohde oli Squat Telakka Munkkisaaressa 16.–28. kesäkuuta. Pisimmäksi valtaukseksi vuonna 2007 jäi lähes viiden kuukauden ajan (2.8.–20.12.) vallattuna ollut Elimäenkatu 15 A, jossa ehdittiin järjestää paljon konsertteja, työpajoja ja muuta toimintaa. Nuorisoasiainkeskus katsoi tilat kuitenkin liian huonokuntoisiksi kunnostaa, joten talo tyhjennettiin. Muutamien päivien ajan vallattuina olivat myös Kaasutehtaankatu 9 (26.8.2007 & 31.1.2007), Saarenkatu 17 (11.–14.1.2008), Kauppalantie 2 (14.–16.2.2008) ja Oranssin entiset tilat Hiihtäjäntie 1:ssä (16.2.2008–). Helsingin kaupungin nuorisoasiainkeskus on luvannut etsiä valtaajille pysyvät tilat, mutta heidän hitaudestaan johtuen valtaajat ovat toimineet itse.


title: Talonvaltaus

text: Tammelan kaupunginosassa Tampereella oli vuosina 2000–2003 neljä vallattua taloa: Squatit Kyllikki ja Irmeli vuosina 2000 ja 2001, sekä Itä- sekä Länsi-Berliini syksyllä 2002 (talot olivat itä–länsi-suunnassa ja niiden välissä oli ollut aita, ”muuri”). Tammelan puutalot toimivat pääasiassa asuintaloina, mutta niillä pyrittiin myös luomaan omaehtoista tilaa ruohonjuuritason toiminnalle, sekä kiinnittämään huomiota kaupungin yritykseen tuhota lopullisesti Tammelan perinteikkäät puutalokorttelit.


title: Talonvaltaus

text: Vappuna 2004 joukko tamperelaisia otti Hyhkystä talon sosiaalitilakäyttöön. Talo toimi vaihtelevalla aktiivisuudella kesään 2006 asti. Syksyllä 2005 vallattiin Tampereen Ylä-Pispalassa talo osoitteessa Kannaksenkatu 12. Se toimi kierrätyskeskuksena pari viikkoa, kunnes poliisi hääti sen omistajan pyynnöstä.


title: Talonvaltaus

text: Seuraavan kerran Tampereen talonvaltaajat aktivoituivat 18. kesäkuuta 2007, jolloin Santalahdessa aloitti sosiaalikeskus Ratakatu Squat toimintansa osoitteessa Ratakatu 5. Ratakatu Squatilla järjestettiin lukuisia keikkoja, elokuvanäytöksiä, työpajoja ynnä muuta. Ratakatu Squatin taru loppui 1. lokakuuta samana vuonna. Vuoden 2008 keväällä (12.4.–13.5.2008) Tampereella toimi Squat Alatalo, jonka toiminta oli hyvin paljolti Ratakatu Squatin kaltaista. Kesällä 2008 Tampereella vallattiin poliisivankilan vieressä sijainnut Squat Sori, joka oli sen vuoden pisimpään säilynyt vapaa tila Tampereella. Squat Sori vallattiin 3.8.2008 ja häädettiin 21.10.2008. Vastaiskuna Sorin häädölle valtaajat ottivat haltuun Ylä-Pispalassa Haulitornin vieressä sijainneen Hauli Squatin (tai Haulitalon) 24.10.2008. Valtaajat eivät kuitenkaan nähneet Haulitalon soveltuvan pitkän tähtäimen sosiaalitilatoimintaan. Tästä sekä kaupungin hanakasta ikkunoiden vaneroimisesta ja oven lukkojen uusimisesta johtuen valtaajat jättivät tilan 13.11.2008.


title: Talonvaltaus

text: Joulukuussa 2013 Tampereella vallattiin vanha rautatieläisten seuratalo Morkku. Vuonna 2014 vallattiin Pispalan valtatien varrella oleva Squat Dena.


title: Talonvaltaus

text: Valtauksia on lisäksi ollut ainakin Turussa, Joensuussa, Jyväskylässä, Vantaalla, Torniossa ja Hämeenlinnassa.


title: Talonvaltaus

text: Jyväskylässä opiskelijat valtasivat Senaatti-kiinteistöjen omistaman ja Jyväskylän yliopiston hallinnassa olevan Polaari-rakennuksen huhtikuussa 2008. Valtaus alkoi 1. huhtikuuta ja päättyi seuraavana päivänä poliisin tyhjentäessä rakennuksen. Jälkikäteen osa valtaukseen osallistuneista tuomittiin hallinnan loukkauksesta ja niskoittelusta poliisia vastaan 20–27 päiväsakon suuruisiin sakkorangaistuksiin.


title: Talonvaltaus

text: Suomen vastarintaliike järjesti lokakuussa 2011 uusnatsien ja fasistien tilaisuuden, jossa vieraili Euroopan sosiaalisia talonvaltausliikkeitä.


title: Talonvaltaus

text: Saksan Vapaat nationalistit -liike (Freie Nationale Strukturen) sai alkunsa 1990-luvun alun ”oikeistolaisista” talonvaltauksista.


title: Talonvaltaus

text: CasaPound on italialainen fasistinen talonvaltausliike, joka sai alkunsa Rooman kaupungin asuntopolitiikkaa vastustaneista fasisteista vuonna 2003. Liike myös tarjoaa arkielämän palveluja ja naapuriyhteisöllisyyttä, mutta ”vain italialaisille”.


title: Talonvaltaus

text: CasaPoundilla on 5 000 jäsentä. Johtaja Simone di Stefanon mukaan järjestö kannattaa Mussolinin fasismia. CasaPoundin talouspoliittiset näkemykset ovat täsmälleen samat kuin Mussolinin: ”Haluamme, että viestintä, liikenne, energia ja terveydenhoito kansallistetaan ja valtio rakentaa taloja, jotka se myy halvalla perheille.”


title: Talonvaltaus

text: Järjestö vastustaa maahanmuuttoa, koska maahanmuuttajat polkevat palkkoja. Fasistitervehdykset kuuluvat hautajaisiin. Järjestö valtaa taloja, edistää halpaa asumista sekä tukee velallisia ja luonnonkatastrofien uhreja.


title: Blois

text: Blois on kaupunki Ranskan Centre-Val de Loiren alueella. Se on Loir-et-Cherin departementin pääkaupunki, joka sijaitsee Loiren rannalla Orléansin ja Toursin kaupunkien välissä. Blois'ssa on 48 487 asukasta (2006).


title: Langmuirin–Blodgettin kalvo

text: Langmuirin–Blodgettin kalvo eli LB-kalvo on kiinteän pinnan päällä oleva yhden tai useamman molekyylikerroksen paksuinen kerros orgaanisia molekyylejä, jotka on saatu pinnalle viemällä kiinteä tasainen pinta kohtisuorasti nesteen ja ilman rajapinnan läpi. Rajapinnalla on Langmuirin kalvo, joka koostuu yhdestä molekyylikerroksesta orgaanisia molekyylejä. Yksi kerros molekyylejä tarttuu pintaan jokaisella kasto- tai nostokerralla, kun kiinteä pinta joko tulee nesteestä ilmaan tai ilmasta nesteeseen. Näin saadaan hyvin tarkasti tasapaksuinen monikerroksinen kalvo molekyylejä. Molekyylit ovat yleensä polaarisia molekyylejä, joilla on hydrofiilinen ja hydrofobinen pää. Tällöin veden ja ilman rajapinnalla toinen pää pyrkii ulos vedestä hydrofobisuutensa vuoksi. Jos kiinteä pinta, jolle kalvo tehdään, on hydrofobinen, molekyylien hydrofobiset päät pyrkivät kiinnittymään pintaan. Pinnan hydrofiilisyyttä, hydrofobisuutta ja varausta säätämällä voidaan vaikuttaa siihen miten päin molekyylit pinnalle asettuvat.


title: Langmuirin–Blodgettin kalvo

text: Langmuirin–Blodgettin kalvotekniikka on nimetty sen keksijöiden, Irving Langmuirin ja Katherine Blodgettin, mukaan.


title: Museokuoriainen

text: Museokuoriainen ("Anthrenus museorum") on noin 3 mm pitkä, tummanruskea, pyöreähkö kuoriainen, peitinsiivissä vaaleita kuvioita. Museokuoriaisen toukka on noin 4 mm pitkä, ruskea ja karvainen. Havaitessaan liikettä tai kosketettaessa museokuoriainen jähmettyy paikalleen tekeytyen kuolleeksi.


title: Museokuoriainen

text: Museokuoriainen elää muiden eläinten pesissä, ampiaispesissä sekä raadoissa syöden höyheniä, karvoja sekä kuolleita hyönteisiä. Aikuiset museokuoriaiset syövät myös kukkien siitepölyä. Sään viiletessä museokuoriaiset etsivät talvehtimispaikkaa rakennuksista ja kevään tullen hakeutuvat jälleen takaisin luontoon.


title: Museokuoriainen

text: Museokuoriaisen toukat saattavat vahingoittaa eläin- ja hyönteiskokoelmia, tekstiilejä sekä turkiksia. Vahingot jäävät yleensä melko vähäisiksi, mutta varsinkin eläinkokoelmissa ne toistuvasti esiintyessään saattavat aiheuttaa merkittävämpääkin vahinkoa. Tekstiileissä kuoriaisen aiheuttamat tuhot tunnistaa pienistä sileäreunaisista rei'istä.


title: Museokuoriainen

text: Museokuoriaista torjutaan poistamalla eläinten pesät, ampiaispesät ja eläintenraadot rakennuksista (ullakot, räystäiden alustat, kellarit sekä hormit) ja huolehtimalla yleisestä siisteydestä. Lajia voidaan hävittää myös myrkyttämällä sekä varsinkin arvokkaiden eläinkokoelmien ja tekstiilien kohdalla pakastamalla.


title: Coreper

text: Pysyvien edustajien komitea eli lyhennettynä Coreper (, ) on Euroopan unionin elin, jonka tehtävänä on valmistella Euroopan unionin neuvoston työtä erityisesti valmistelemalla neuvoston kokouksissa tehtäviä päätöksiä. Coreper kokoontuu viikoittain.


title: Coreper

text: Coreper kokoontuu kahdessa kokoonpanossa (I ja II). Niiden toimialat ulottuvat koko EU:n toimialalle pois lukien maatalouskysymykset, joita valmistelee maatalouden erityiskomitea.


title: Coreper

text: Coreper II valmistelee seuraavien neuvoston kokoonpanojen toimintaa:


title: Coreper

text: Coreper I puolestaan valmistelee neuvoston muiden kokoonpanojen toimintaa:


title: Coreper

text: Komitea koostuu nimensä mukaisesti unionin jäsenvaltioiden edustajista. Jäsenvaltioiden suurlähettiläät EU:ssa toimivat edustajina Coreper II:ssa ja heidän sijaisensa Coreper I:ssä. Komitean puheenjohtajana toimii kulloisenkin puheenjohtajavaltion edustaja.


title: Coreper

text: Coreper on perustettu Euroopan yhteisön perustamissopimuksessa eli Rooman sopimuksessa, jonka 207. artiklan mukaan jäsenvaltioiden pysyvistä edustajista koostuva komitea huolehtii neuvoston työn valmistelusta sekä suorittaa neuvoston sille antamat toimeksiannot.


title: Coreper

text: Myös Coreperin työtä valmistellaan. Ns. mertensit valmistelevat Coreper I:n työskentelyä ja ns. anticit vastaavasti Coreper II:n. Myös näissä kokoonpanoissa on virkamiesedustaja jokaisesta jäsenvaltiosta.


title: Tero

text: Tero on suomalainen miehen etunimi. Tero ilmestyi Suomen nimistöön 1900-luvun alussa, mutta ennen vuotta 1920 se oli annettu vain muutamalle pojalle. Huhtikuuhun 2018 mennessä nimi on Suomessa annettu hieman yli 16 200 henkilölle, joista yli puolet on syntynyt 1960- ja 1970-luvuilla. Almanakassa Tero on ollut vuodesta 1929 lähtien.


title: Tero

text: Tero-nimi pohjautuu roomalaiseen nimeen Terentius. Kristityissä maissa nimen on tehnyt suosituksi varhaiskristillinen marttyyri Terentius (Terentios), joka toimi Iconiumin piispana ensimmäisellä vuosisadalla. Ortodoksisissa ja katolisissa kirkoissa hänen muistopäiväänsä vietetään 21. kesäkuuta.


title: Enryaku-ji

text: Enryaku-ji () on buddhalainen temppeli ja luostari Japanissa Kioton koillispuolella Hieivuoren huipulla. Sen perusti Saichō vuonna 806 palattuaan Kiinasta ja tuotuaan samalla Tendai-lahkon Japaniin. Enryaku-jistä tuli Japanin buddhalaisuuden tärkeimpiä keskuksia, jolla oli huippukautenaan noin 3 000 alatemppeliä ja tuhannen soturimunkin () armeija. Temppeli joutui konfliktiin Kioton hovin kanssa, ja sen munkit hävittivät Kiotoa vuosisatojen ajan. Vuonna 1571 Oda Nobunaga, joka näki temppelin vaikutusvallan esteenä Japanin yhdistymiselle, tuhosi suurimman osan kompleksista ja tappoi sen munkit. Nykyinen Enryaku-ji on vain pieni osa aikaisemmasta temppelistä. Tendai toimi perusteena lähes kaikille tärkeille japanilaisille buddhalaisille lahkoille: zenin, nichirenin ja jōdo-shūn perustajat ovat aloittaneet uransa Enryaku-jissä.


title: Enryaku-ji

text: Enryaku-ji jakautuu kolmeen osaan: "Tōtō" (itäinen osa), "Saitō" (läntinen osa) ja "Yokawa", joka sijaitsee neljän kilometrin päässä edellisistä. Tōtōssa on temppelin kaksi tärkeintä hallia, "Konpon chūdō" ja "Jōdo-in". Konpon chūdō ("pää-keskihalli") on Tendai-suuntauksen sydän; nykyinen rakennus on vuodelta 1642. Jōdo-in ("puhtaan maan halli") koostuu kolmesta temppelistä, joissa on Saichōn hauta, Saichōn patsas ja Saichōn kaivertamaksi väitetty Amida-buddhan patsas. Läntisessä osassa on vuorostaan kaksi symmetristä hallia, "Jōgyōdō" ja "Hokkedō", jotka ovat vuodelta 1595. Edellisessä ("jatkuvan kävelyn halli") munkit kiertävät Amidan patsasta ja jälkimmäisessä ("lootushalli") kävellään ja meditoidaan lootussutraa. Läntisen osan tärkein halli on "Shakadō", joka on omistettu Shakyamuni-buddhalle. Halli on Enryaku-jin vanhin rakennus, ja se on tuotu paikalle Toyotomi Hideyoshin käskystä Mii-derasta, kilpailevasta Tendai-lahkon temppelistä Hiei-vuoren toiselta puolelta 1500-luvun lopulla.


title: Enryaku-ji

text: Temppelille pääsee Kiotosta bussilla tai junan (Eizan-rautatie), funikulaarin ja köysiradan yhdistelmällä. Enryaku-ji on otettu yhdessä Kioton muiden kulttuuriaarteiden kanssa UNESCOn maailmanperintöluetteloon.


title: Ovi (lehti)

text: Ovi oli lokakuussa 2006 ensimmäisen kerran ilmestynyt ilmaiseksi jaettava aikakauslehti. Sen päätoimittaja oli Jone Nikula. Lehteä julkaisi Kustannus Oy Vista.


title: Ovi (lehti)

text: Lehden tavoitteena oli päätoimittajansa sanoin ”rakentaa vuoropuhelua ajan ilmiöiden, ihmisten ja lukijoiden välillä.”


title: Ovi (lehti)

text: Vuonna 2007 lehti ilmestyi neljä kertaa. Viimeinen Ovi-lehti ilmestyi huhtikuussa 2008 Ovi-tavaramerkin siirtyessä Nokialle. Kustannus Oy Vista jatkoi ilmaisen, kaupunkilaisen yleisaikakauslehden tekoa nimellä Kaupungin Aika. Tekijäkaarti – päätoimittajasta alkaen – säilyi enimmäkseen ennallaan. Lehti ilmestyi ennen lopettamistaan neljä kertaa.


title: Abraham Zapruder

text: Abraham Zapruder (15. toukokuuta 1905 – 30. elokuuta 1970) kuvasi Bell & Howell 414PD Director Series -kaitafilmikamerallaan presidentti John F. Kennedyn autosaattuetta 22. marraskuuta 1963 sen matkatessa Dallasissa, Texasissa ja tuli samalla tallentaneeksi John F. Kennedyn salamurhan.


title: Abraham Zapruder

text: Zapruderin filmi on ainoa kuvatallenne, jolle salamurha on tallentunut kokonaisuudessaan ja Yhdysvaltain hallitus pakkolunasti sen Zapruderin perikunnalta vuonna 1998.


title: Petri Hohenthal

text: Nils Petri Bogislaus Hohenthal (11. huhtikuuta 1946 Helsinki – 23. helmikuuta 2005 Helsinki) oli suomalainen trubaduuri, muusikko, säveltäjä ja sovittaja. Hänen pääinstrumenttinsa oli kitara. Solo ry. myönsi Hohenthalille vuonna 1994 mestaritrubaduurin arvon hänen ansioistaan suomalaisen trubaduurikulttuurin esiintuojana ja edistäjänä.


title: Petri Hohenthal

text: Hohenthal oli ehdolla vuoden 2003 eduskuntavaaleissa liberaalien listalla. Hän sai 96 ääntä.


title: Petri Hohenthal

text: Hohenthal menehtyi keuhkosyöpään 23. helmikuuta 2005, 58-vuotiaana.


title: PGM-11 Redstone

text: Redstone oli yhdysvaltalainen keskimatkan ohjus (MRBM) ja myöhemmin kantoraketti. Ohjuksen tunnistenumero on PGM-11A. Tämä ohjus oli saksalaisen rakettisuunnittelun uranuurtaja Wernher von Braunin suunnittelema.


title: PGM-11 Redstone

text:
Redstone oli armeijan ”vanha luotettava”. Se oli tarkka, luotettava, nestemäistä polttoainetta käyttävä raketti. Nykyisin ohjuksiin verrattuna sen huonoja puolia olivat lyhyt kantomatka ja runsas tukikaluston vaatimus sekä hidas laukaisuaika. Redstone-ohjusta käytettiin kantorakettina Mercury-ohjelman alussa.
Redstonen kehittelyä edelsi Hermes-suunnitelma 1944. Raketista kaavailtiin 200 kilometriä kantavaa, mutta kantomatka pieneni suunnitelman edetessä. Vuonna 1951 projekti kulki SSM-G-14 eli Hermes C-1-nimisenä. Tämän jälkeen suunnitellun ohjuksen kantomatka laski 400 kilometriin. Ensi kerran Redstone laukaistiin 1952, ja ensimmäinen onnistunut koelento oli vuonna 1953. Chrysler alkoi tuottaa ohjusta sarjoina 1955. Yhdysvaltain armeija sai käyttöönsä ohjuksen 1958 ja se poistettiin asevarastosta jo 1964.


title: PGM-11 Redstone

text: Raketti käytti nestemäistä happea ja alkoholia polttoaineena edeltäjänsä V-2:n tapaan. Redstone-ohjuksen kantomatka oli 325 kilometriä, ja muutamia Redstone-yksiköitä oli Saksan liittotasavallassa vuoteen 1963. Redstonen ydinkärki oli joko W-39 3,5 megatonnin vetypommi, tai tavanomainen räjähde. Elokuussa 1958 vetypommilla varustettu Redstone laukaistiin operaatio Hardtackissa Tyyneenmereen. Myöhemmin 1. elokuuta 1958 räjähti Redstonella laukaistu ydinkärki yli 70 kilometrin korkeudessa kokeessa nimeltä operaatio Teak. Myöhemmin elokuussa Orange laukaistiin Redstonella 43 kilometrin korkeuteen. Molemmissa kokeissa käytettiin 3,75 megatonnin kärkeä. SM-78/PGM-19 Jupiter-ohjus oli Redstonen välitön seuraaja.


title: PGM-11 Redstone

text: Yhdysvallat olisi kyennyt laukaisemaan Jupiter-C-raketilla satelliitin jo 1956 Yhdysvaltain hallitus halusi laukaista satelliitin siviiliraketilla ja esti laukaisun. Kun Yhdysvaltain ensimmäinen satelliittilaukaisu oli epäonnistunut Vanguard-raketin tuhouduttua laukaisualustalle ja Neuvostoliiton Sputnik 2 kiersi jo maata, Von Braun sai laukaista satelliitin.


title: Etelä-Trøndelagin lääni

text: Etelä-Trøndelagin lääni () on Norjan lääni maan keskiosassa Trøndelagin alueella. Se rajautuu pohjoisessa Pohjois-Trøndelagin lääniin, lännessä Møren ja Romsdalin lääniin ja Norjanmereen, etelässä Opplandin ja Hedmarkin lääneihin sekä idässä Ruotsiin. Sen pääkaupunki on Trondheim, jossa asuu yli puolet läänin asukkaista. Läänissä on 313 370 asukasta (vuonna 2016) ja sen pinta-ala on 18 839,37 neliökilometriä.


title: Etelä-Trøndelagin lääni

text: Etelä-Trøndelagin lääniin kuuluu seuraavat 25 kuntaa:


title: Frehley’s Comet (albumi)

text:
Frehley's Comet on KISS-yhtyeen vanhan soolokitaristin Ace Frehleyn ja hänen yhtyeensä Frehley's Cometin julkaisema soololevy vuodelta 1987.
Albumilta nousi pieneksi hitiksi Russ Ballardin kirjoittama "Into The Night", joka pääsi Billboardin listoilla vuonna 1987 sijalle #27. Russ Ballard oli myös kirjoittanut Ace Frehleyn aiemman (vuonna 1978 julkaistu) soololevyn hitiksi nousseen kappaleen "New York Groove".


title: Ky Fanin epäyhtälö

text:
Matematiikassa Ky Fanin epäyhtälö kuuluu seuraavasti: Olkoon formula_1 kaikilla formula_2. Tällöin
formula_3
Epäyhtälössä pätee yhtäsuuruus jos ja vain jos kaikki formula_4:t ovat yhtä suuria. Yleisempi versio epäyhtälöstä on Levinsonin epäyhtälö.


title: Yllytysoikeudenkäynnit

text: Yllytysoikeudenkäynnit käynnistyivät Suomessa helmikuussa 1969, kun oikeustieteen ylioppilas Erik Schüller piti Vanhalla ylioppilastalolla puheen, jossa hän kehotti kaikkia tuon aikaisen vakaumuksentutkintalautakunnan hylkäämiä paikallaolijoita kieltäytymään aseista siviilipalvelukseen kelpaamisesta päättäneen lautakunnan päätöksestä huolimatta. Schüller kehotti paikalla olevia poliisin edustajia raportoimaan puheistaan esimiehilleen. Schüller haastettiin oikeuteen. Hänen tuekseen nousi liike, joka pyrki tekemään saman rikoksen kuin Schüller.


title: Yllytysoikeudenkäynnit

text: Yli sata ihmistä allekirjoitti Schüllerin oikeudenkäynnin alla adressin, jossa yllytettiin kieltäytymään aseista. Muun muassa Kaj Chydeniuksen, Jörn Donnerin, Paavo Lipposen, Ulf Sundqvistin, Ilkka Taipaleen ja Erkki Tuomiojan allekirjoittama paperi toimitettiin tiedotusvälineille ja suojelupoliisille. Kaikkiaan liki kaksituhatta henkilöä ilmoitti syyllistyneensä samaan rikokseen kuin Schüller, minkä vuoksi oikeusviranomaiset joutuivat vaikean pulman eteen. Pitkän epäröinnin jälkeen oikeuskansleri Jaakko Enäjärvi määräsi aloitettavaksi adressin allekirjoittajien kuulustelut.


title: Yllytysoikeudenkäynnit

text: Yleinen mielipide asettui syytettyjen puolelle sikäli, että aseistakieltäytymiseen yllyttämisestä rikoslaissa säädettyjä rangaistuksia pidettiin kohtuuttoman ankarina. Rikoslain 16. luvun 9. pykälän siihenastisen sanamuodon mukaan tästä rikoksesta voitiin tuomita maksimissaan rangaistukseksi jopa seitsemän vuotta kuritushuonetta. Selvittäessään kyseisen säännöksen taustaa apulaisprofessori Olavi Heinonen totesi, että se sisällytettiin rikoslakiin vuoden 1918 yhteiskunnallisesti epävakaissa oloissa ja Saksan esikuvan mukaisesti. Rangaistuksia kyseisestä rikoksesta oli kovennettu jatkosodan aikana vuonna 1943. Aseistakieltäytymiseen yllyttämistä ei ollut lainkaan säädetty rangaistavaksi muiden Pohjoismaiden rikoslaeissa, ja Saksan rikoslaista kyseinen kohta poistettiin liittoutuneiden määräyksestä vuonna 1946.


title: Yllytysoikeudenkäynnit

text: Schüller tuomittiin lopulta vuoden ja kahden kuukauden mittaiseen vankeusrangaistukseen puheestaan Vanhalla. Yllytysoikeudenkäynneissä tuomittiin useita rangaistuksia, jotka vaihtelivat lievistä sakkorangaistuksista yli vuoden pituisiin ehdollisiin vankeusrangaistuksiin. Syytettyjen avustajana toimi muun muassa oikeustieteen ylioppilas Matti Wuori.


title: Yllytysoikeudenkäynnit

text: Annetut tuomiot kumottiin osin ylemmissä oikeusasteissa vuoden 1970 aikana ja presidentti Kekkonen armahti loput yllyttäjät. Kekkonen oli puuttunut oikeusministeri Aarre Simoselle elokuussa 1969 lähettämässään myllykirjeessä yllytysoikeudenkäynteihin sanoen niiden muodostuneen tuomioiden suuren vaihtelevuuden vuoksi Suomen oikeuslaitokselle vahingolliseksi farssiksi. Asian saama julkisuus johti rikoslain muuttamiseen siten, että normaalirangaistukseksi julkisesta aseistakieltäytymiseen yllyttämisestä tuli sakko ja vain erittäin raskauttavissa tapauksissa enintään yhden vuoden vankeus. Sen sijaan siviilipalveluslakiin, jota syytetyt perimmillään kritisoivat, ei puututtu.


title: Yllytysoikeudenkäynnit

text: Julkinen sana kommentoi yllytysoikeudenkäyntejä vaihtelevasti. Näihin aikoihin muuttumisvaiheessa ollut Helsingin Sanomat pyrki raivaamaan itselleen tilaa eräänlaisena Dagens Nyheterin suomalaisena vastineena tavoitteenaan kertoa asioista, joista oli totuttu vaikenemaan. Lehti antoi runsaasti palstatilaa yllyttäjien perusteluille ja seurasi oikeudenkäyntejä kaikkein valppaimmin. Myös SKDL:n pää-äänenkannattaja Kansan Uutiset ja TPSL:n Päivän Sanomat suhtautuivat aseistakieltäytyjiin hyvin ymmärtävästi. Vasemmiston lehdistä Suomen Sosialidemokraatin asenne yllytysoikeudenkäynteihin oli edellisiä selvästi pidättyvämpi. Suurista lehdistä kielteisimmin yllytysoikeudenkäynteihin suhtautuivat Kokoomuksen lehdet Uusi Suomi ja Aamulehti. Myös Suomen Maaseudun Puolueen Suomen Uutiset hyökkäsi kiivaasti yllyttäjiä vastaan.


title: Yllytysoikeudenkäynnit

text: Tunnettuja yllytysoikeudenkäynneissä syytettyjä olivat edellä mainittujen lisäksi kansanedustajat Tellervo M. Koivisto, Terho Pursiainen ja Kaisa Raatikainen, kirjailijat Daniel Katz, Markku Lahtela, Pekka Lounela, Marja-Leena Mikkola, Eila Pennanen, Aku-Kimmo Ripatti, Hannu Salama, Arvo Salo ja Elvi Sinervo, näyttelijät ja ohjaajat Kalle Holmberg, Kaisa Korhonen, Pekka Laiho, Vesa-Matti Loiri, Eero Melasniemi ja Elina Salo, toimittajat Päivi Istala, Jertta Roos, Hannu Taanila ja Juha Virkkunen, SAK:n puheenjohtaja Arvo Hautala sekä muusikot Henrik Otto Donner ja M. A. Numminen.


title: HMS Ajax (22)

text: HMS Ajax (viirinumero 22) oli Britannian kuninkaallisen laivaston "Leander"-luokan kevyt risteilijä. Alus saavutti mainetta osallistumalla useisiin operaatioihin ja meritaisteluihin toisessa maailmansodassa.


title: HMS Ajax (22)

text: "HMS Ajax" rakennettiin Vickers Armstrongin telakalla Barrow-in-Furnessissa, Englannissa, jossa aluksen köli laskettiin 7. helmikuuta 1933. Alus laskettiin vesille 1. maaliskuuta 1934 ja saatiin valmiiksi 12. huhtikuuta 1935. Alukselle oli asennettu SIIIL-tyyppinen katapultti, jonka avulla aluksella palvelleen Royal Air Forcen 443 lentueen kaksi Hawker Ospreytä (K3638 '081' ja K3647 '082') kykenivät toimimaan.


title: HMS Ajax (22)

text: "HMS Ajax" liitettiin valmistuessaan 8. Risteilijäviirikköön Amerikan ja Länsi-Intian asemalle, kunnes se siirrettiin helmikuussa 1936 3. Risteilijäviirikköön. Alus siirrettiin edelleen jo maaliskuussa 1. Risteilijäviirikköön Välimeren laivastoon, josta se palasi elokuussa 8. Risteilijäviirikköön. Välimerellä aluksella palveleva RAF:n lentue vaihdettiin 718 lentueeksi. Aluksen lentokonekalusto vaihtui maaliskuussa 1938 kahdeksi Fairey Seafoxiksi.


title: HMS Ajax (22)

text: "HMS Ajax" määrättiin Etelä-Amerikan vesille eteläiselle Atlantille toisen maailmansodan syttyessä syyskuussa 1939.


title: HMS Ajax (22)

text: Operoidessaan La Plata -joen edustalla alus pysäytti saksalaiset kauppalaivat "Carl Fritzen", "Olinda" ja "Ussukuma".


title: HMS Ajax (22)

text:
Alus oli kommodori Henry Harwoodin Force G:n lippulaiva osaston jahdatessa "Admiral Graf Spee"tä.
Taistelussa La Plata -joen suulla 13. joulukuuta 1939 saksalaiset osuivat "Ajax"iin seitsemän kertaa, mutta alus vahingoitti "Admiral Graf Spee"tä enemmän.


title: HMS Ajax (22)

text: Alus aloitti paluumatkansa 22. tammikuuta Freetownista saattajinaan hävittäjät "HMS Hasty" ja "HMS Hero". Alus oli tämän jälkeen korjattava heinäkuuhun 1940 saakka, minkä aikana sille asennettiin raskaampi katapultti sekä tutka 279.


title: HMS Ajax (22)

text: "HMS Ajax" liitettiin palvelukseen palattuaan 7. risteilijäviirikköön Välimeren laivastoon. Alus kohtasi 12. lokakuuta 1940 vastaisena yönä Passeron niemen edustalla Italian kuninkaallisen laivsaston laivasto-osaston upottaen torpedoveneet "Airone" ja "Ariel" sekä vaurioittaen italialaista hävittäjää "Artigliere"a. "HMS Ajaxin" tutka sekä apuaseita vaurioitui, ja se oli lähes kuukauden korjattavana ennen paluuta palvelukseen. Korjausten aikana aluksen katapultti poistettiin ja sen tilalle asennettiin neliputkinen kaksinaulainen ilmatorjuntatykki.


title: HMS Ajax (22)

text: "HMS Ajax" osallistui Matapanin taisteluun maaliskuussa 1941 ja liittoutuneiden joukkojen evakuointiin Kreikasta huhtikuussa 1941. Kreetan taistelussa alus sai osumia III/Syöksypommitusrykmentti 2:n Ju 87 -syöksypommittajan pommeista, mutta osallistui joukkojen evakuointiin saarelta 29. toukokuuta saakka. Aluksen vauriot eivät kuitenkaan olleet niin pahoja, että se ei olisi kyennyt osallistumaan kesäkuussa Syyrian operaatioon. Alus siirrettiin osaksi Force K:ta Maltalle marraskuussa 1941, mutta vedettiin helmikuussa 1942 pois Maltalta, kun osasto lakkautettiin "HMS Neptunen" tuhouduttua. Alukselle asennettiin alkuvuodesta kuusi yksiputkista 20 millimetrin ilmatorjuntatykkiä. Alus siirrettiin samalla Englantiin ja Chathamin telakalle korjattavaksi toukokuusta lokakuuhun.


title: HMS Ajax (22)

text: Huollon aikana alukselta poistettiin neliputkinen kaksinaulainen sekä loput katapultin rakenteista sekä puolen tuuman konekiväärit. Alukselle asennettiin kaksi neliputkista kaksinaulaista venekannelle, kolme yksiputkista 20 millimetrin sekä kaksi HACS tulenjohdon etäisyysmittaria alemmalle viestikannelle. Aluksen tutkajärjestelmää päivitettiin lisäämällä tutkat 272, 282 ja 285.


title: HMS Ajax (22)

text: "HMS Ajax" palasi palvelukseen 1. tammikuuta 1943 Välimerelle Force Q:hon Bonen niemimaalle. Alus vaurioitui lähes välittömästi saavuttuaan jälleen lentopommeista, ja se oli korjattavana New Yorkissa 4. maaliskuuta alkaen lokakuuhun 1943.


title: HMS Ajax (22)

text:
Aluksen ilmatorjunta-aseistuksena oli huhtikuussa 1944 kaksi neliputkista 40 millimetrin Boforsia ja neljä motorisoitua kaksiputkista 20 millimetrin ilmatorjuntatykkiä.
"HMS Ajax" palasi toukokuussa Välimerelle, mistä se kutsuttiin jo kuukautta myöhemmin kotimaahan. Osasto K:n aluksena se osallistui Normandian maihinnousussa "Gold Beach"in pommittamiseen. Se oli elokuussa tukemassa maihinnousua Etelä-Ranskaan. Alus operoi myöhemmin syksyllä Aigeanmerellä Ateenan valtauksen ja kommunistien kapinan aikana.


title: HMS Ajax (22)

text: "HMS Ajax" ei osallistunut juurikaan sodan jälkeiseen palvelukseen, ja se viettikin pääosan ajasta ankkurissa Fal-joella. Alus poistettiin palvelukäytöstä helmikuussa 1948 ja myytiin romuksi 1949. Alus hinattiin 8. marraskuuta pois ankkuripaikaltaan ja se saapui 18. marraskuuta Cashmorelle Newportiin romutettavaksi.


title: Second Sighting

text: Second Sighting on Frehley's Comet-yhtyeen toinen ja viimeiseksi jäänyt studioalbumi, ja se on julkaistu vuonna 1988. Kuten edeltäjänsä, myös tämä yhtyeen studioalbumi menestyi erittäin hyvin. Albumin remasteroitu versio julkaistiin vuonna 1998. Julkaisua on nykypäivänä saatavana vinyylinä, kasettina ja cd-levynä. Albumi kuitenkin menestyi listoilla kehnosti, ja sen korkein sijoitus oli vuonna 1988 "The Billboard 200"-listan sijalla 81. Albumin klassikkokappaleet ovat ""Insane"" ja ""Time Ain't Runnin' Out"".


title: Nightfall in Middle-Earth

text: Nightfall in Middle-Earth on Blind Guardianin kuudes studioalbumi. Yhtye eteni tällä levyllä yhä eeppisempiin ja mahtipontisempiin sävellyksiin. Vuonna 1998 julkaistu levy on konseptialbumi ja pohjautuu J. R. R. Tolkienin Silmarillion-teokseen. Tarinaa kuljettavat levyllä eteenpäin varsinaisten kappaleiden lisäksi erityiset väliosat, jotka koostuvat kirjan hahmojen vuoropuheluista, pienistä laulelmista ja kerrontaosioista.


title: Nightfall in Middle-Earth

text: Tällä levyllä tapahtui myös ensimmäinen muutos yhtyeen kokoonpanoon sitten demoaikojen. Hansi Kürsch otti laulutunteja ja ryhtyi panostamaan entistäkin upeampiin laulusuorituksiin. Basson varteen palkattiin Oliver Holzwarth, joka toimii edelleen Blind Guardianin sessio- ja livebasistina.


title: Nightfall in Middle-Earth

text: Levyltä julkaistiin single Mirror Mirror.(*) väliosa


title: Mäntykangas (Kokkola)

text: Mäntykangas on pääosin asuinalueeksi rakennettu kaupunginosa Kokkolassa.


title: Mäntykangas (Kokkola)

text: Kaupunginosa sijaitsee Kokkolan keskustan länsipuolella.


title: Mäntykangas (Kokkola)

text: 1700- ja 1800-luvuilla puuttomalla mäellä sijaitsi tuulimyllyjä, ja alueella oli kaupungin rangaistuspaikka. Aiemmin louhikkoinen mäki raivattiin 1700-luvulla pelloksi. Kaupunginosan jugendtyylinen, vapaamuotoinen asemakaava valmistui 1909; katuverkosto myötäilee maaston muotoja.


title: Mäntykangas (Kokkola)

text: Jugendtyylinen rakennuskanta, joka koostuu lähinnä puolitoistakerroksisista puutaloista, on peräisin pääosin 1920-luvulta. Mäntykankaalla sijaitsee 1907 valmistunut Renlundin kansakoulu sekä 1928 valmistunut entinen suojeluskuntatalo Vartiolinna, nykyinen Kokkolatalo, jossa toimii Kokkolan kaupunginteatteri. Kaupunginosan etelänurkassa sijaitsee 1700-luvun lopulta peräisin oleva Katariinan kalmisto. Kokkolan vanha vesitorni sijaitsee Mäntykankaan korkeimmalla kohdalla. Vuonna 1930 valmistuneessa Mäntykankaan koulussa toimi sota-aikana sotilassairaala.


title: Tamara Dernjatin

text: Tamara Dernjatin (omaa sukua Hramova, 6. kesäkuuta 1926 Muolaa – 3. kesäkuuta 2003 Helsinki) oli venäläissukuinen suomalainen laulaja. Hän oli syntynyt luovutetun Karjalan Muolaassa ortodoksiseen venäläiseen emigranttiperheeseen.


title: Tamara Dernjatin

text: Hramovin kymmenlapsinen perhe muutti sotien jälkeen Karjalasta Turkuun, jossa perheen tyttäristä Tamara, Katja (Kati, myöhemmin Tevilin) ja Olga (myöhemmin Levonen) perustivat lauluyhtyeen Sävelsiskot. Yhtye levytti viisi levyä, joista kolme Olavi Virran kanssa vuonna 1950. Metro-tyttöjen Annikki Väkeväisen mentyä naimisiin, Tamara Hramova liittyi yhtyeen sopraanoksi (laulajia koelauluun haettiin lehti-ilmoituksella).


title: Tamara Dernjatin

text: Tamara Hramova/Dernjatin esiintyi myös soolosolistina, toisinaan myös taiteilijanimellä Marianne (tai Tamara). Hänen soolosinglejään olivat muun muassa "Pienet kellot" ja "Jos luulet mun kaipaavan". Olavi Virran kanssa hän levytti laulut "Vuoden vaihtuessa", "Näin lapsuusjouluina laulettiin" (mukana myös lapsilaulajat Virve ja Károly) sekä "Keittiöpolkka". Viimeisen levytyksensä hän teki 1969.


title: Levinsonin epäyhtälö

text:
Matematiikassa Levinsonin epäyhtälö on positiivisia reaalilukuja koskeva epäyhtälö. Epäyhtälö kuuluu näin: Olkoon formula_1 ja funktiolla formula_2 on olemassa kolmas derivaatta välillä formula_3, jolle formula_4 kaikilla formula_5. Jos formula_6 kaikilla formula_7 ja formula_8
Ky Fanin epäyhtälö on erikoistapaus Levinsonin epäyhtälöstä kun formula_9 ja formula_10.
Scott Lawrence ja Daniel Segalman: A generalization of two inequalities involving means, Proceedings of the American mathematical society. Vol 35 No. 1, syyskuu 1972


title: PGM-19 Jupiter

text: Jupiter (ohjus) (PGM-19 Jupiter) on keskimatkan ohjus, jonka kehitti Yhdysvallat Redstone-raketista lisäämällä siihen jatkorakettivaiheita. Se oli toinen Yhdysvaltojen keskimatkan ohjuksista, ensimmäinen oli Thor. Jupiterin kantomatka oli 2 400 km, siinä oli usean megatonnin taistelukärki ja sen CEP-osumatarkkuus oli 1 800 metriä.


title: PGM-19 Jupiter

text: Jupiter-raketin polttoaineena käytettiin happea ja RP-1:tä (eräs kerosiinijaloste). Yhdysvalloilla oli Jupiter-ohjuksia 30 Italiassa ja 15 Turkissa. Vuosina 1961 ja 1962 sattui kaksi onnettomuutta, joissa salama iski italialaiseen tukikohtaan sijoitettuun Jupiter-ohjukseen. Molemmissa tapauksissa ydinkärjet aktivoituivat osittain. Muutaman salamaniskun jälkeen amerikkalaiset rakensivat Jupiter-laukaisualustojen ympärille ukkosenjohdattimia.


title: PGM-19 Jupiter

text: Jupiter-rakettia käytettiin laukaisemaan monia Yhdysvaltojen ensimmäisiä Explorer-sarjan satelliitteja ja epäonnistuneita kuuluotaimia. Sillä laukaistiin myös apinoita koelennoille. Tunnetuimmat Jupiterit lienivät Jupiter A ja C. Satelliitin laukaisuun käytetty Juno/Juno I oli Jupiter C, jossa oli yksi lisävaihe. Juno II oli Jupiter-ohjuksesta kehitety kantoraketti.


title: PGM-19 Jupiter

text: Jupiterin polttoainetankkia ja moottoreita käytettiin Saturnus 1 -rakettien osina.


title: Rektio

text: Rektio ( ’ohjaus’) on lauseopillinen ilmiö, jossa pääsana vaatii täydennyksensä tiettyyn sijamuotoon. Esimerkiksi "tykätä"-verbin täydennyksen pitää olla elatiivissa: "tykkään koulusta (muut sijamuodot, kuten *"tykkään koululta tai *"tykkään kouluun, eivät ole mahdollisia). Ohjaavana pääsanana voi verbin sijasta olla myös adpositio (esim. "lähellä koulua tai "koulun lähellä") tai joissain tapauksissa substantiivi (esim. "näkökulma kouluun), adjektiivi (esim. "koulun näköinen") tai adverbi (esim. "sidoksissa kouluun).


title: Rektio

text: Rektion asettamat vaatimukset ovat usein sanakohtaisia ja mielivaltaisia. Ne ovat historiallisen kehityksen tulosta, joka ei ole pääteltävissä ilmauksen merkityksestä käsin. Tämän vuoksi vieraita kieliä opiskeltaessa rektio usein vaatii runsasta ulkoa opettelua.


title: Rektio

text: Kun täydennyksen muoto ohjautuu pääsanan rektion mukaan, sillä ei tarvitse olla yhteyttä sijamuodon tyypilliseen merkitykseen (esimerkiksi lauseessa "tykkään koulusta elatiivimuoto ei ilmaise samanlaista ulos tai pois suuntautuvaa liikettä kuin lauseessa "tulen koulusta). Jos sijamuoto on vaihdettavissa ja tämä muuttaa lauseen merkitystä (esimerkiksi "tulen koululta tai "tulen kouluun), kyse ei ole rektiosta, vaan tällöin sijamuoto määräytyy merkitysopillisin perustein. Rektiosta ei myöskään ole tapana puhua silloin, kun täydennyksenä on objekti, jonka muoto riippuu verbin aspektimerkityksestä (esim. "heilutin lippua"; vrt. "heilutin lipun riekaleiksi").


title: Rektio

text:
Joskus rektio voi sallia vaihtoehtoisiakin muotoja, mutta ne eivät muuta ilmauksen merkitystä. Merkitykseltään yhtäläisiä rektioverbirakenteita ovat "maistua hyvältä ja "maistua hyvälle. Tällainen vaihtelu voi johtua murre-eroista. Suomen kirjakielessä on esimerkiksi vanhastaan suositeltu käytettäväksi itämurteille ominaista verbirakennetta "alkaa tehdä (jossa "alkaa"-verbi vaatii täydennyksekseen A-infinitiivin perusmuodon), kun taas länsimurteille ominaisempaa rakennetta "alkaa tekemään (jossa "alkaa"-verbin täydennyksenä on MA-infinitiivin illatiivimuoto) on pidetty puhekielisenä ja suorastaan virheellisenä. Tammikuussa 2014 suomen kielen lautakunta kuitenkin päätti hyväksyä yleiskielessä käytettäväksi myös tämän länsimurteisen rakennetyypin (vaihtoehtoinen länsimurteiden rakenne "rupeaa tekemään" on esiintynyt kirjakielessäkin jo Mikael Agricolan ajoista asti).
Saksan kielessä useimpien transitiiviverbien objekti on akkusatiivissa: "Ich sehe einen Mann" ’näen erään miehen’. Voitaisiin siis sanoa, että yleisesti saksan transitiiviverbien rektio vaatii objektilta akkusatiivia. Tavallisesti kuitenkin rektioverbeiksi nimitetään vain verbejä, jotka vaativat objektinsa sijaksi jonkin muun sijamuodon kuin akkusatiivin tai mahdollisesti objektin eteen jonkin tietyn preposition. Sellainen on muiden muassa "warten"-verbi, joka vaatii objektinsa eteen "auf"-preposition: "Ich warte auf einen Mann" ’odotan erästä miestä’.


title: Grönlanninkoira

text: Grönlanninkoira on Grönlannista kotoisin oleva pystykorvainen koirarotu. Euroopan ulkopuolella rotu on harvinainen, ja Suomessakin rekisteröitiin vuonna 1990 vain 17 yksilöä. Suomessa grönlanninkoiria näkee enemmän näyttelykehissä kuin koiravaljakkotehtävissä.


title: Grönlanninkoira

text: Ulkonäöltään grönlanninkoira on tyypillinen pystykorva: korvat ovat kolmionmuotoiset ja pystyt, turkki tuuhea ja häntä kiertynyt selän päälle. Se on voimakasrakenteinen, kestävä ja sopeutunut ankaraan työhön arktisissa olosuhteissa. Kuono on vahva. Kaikki värit ja väriyhdistelmät ovat sallittuja albiinoa lukuun ottamatta. Säkäkorkeus on uroksilla vähintään 60 cm ja nartuilla vähintään 55 cm.


title: Grönlanninkoira

text: Grönlanninkoiralla on hyvin itsenäinen luonne eli se tarvitsee isännän, joka osaa käsitellä sitä. Kuumia olosuhteita rotu ei kestä, vaan kuumuus ahdistaa sitä ja vaikuttaa sen turkkiin. Koira on sopeutunut kylmiin olosuhteisiin. Se ei sovi kerrostalo-oloihin, koska se tarvitsee paljon ulkona olemista. Grönlanninkoira on hyvin vakavamielinen, mutta innostuu päästessään työntekoon. Rotu tulee myös hyvin toimeen lasten kanssa.


title: Grönlanninkoira

text: Ensimmäiset grönlanninkoirat tuotiin Suomeen jo talvisodan aikaan. Nuo kaksi narttua ja yksi uros eivät saaneet kuitenkaan jälkeläisiä ja rodun kasvatus alkoi vasta 70-luvun alussa. Kanta on pysynyt kuitenkin hyvin pienenä oikeastaan koko ajan. Useimmat siitoskoirista on tuotu Ruotsista, muutamia myös Norjasta. Vuonna 1990 Suomessa rekisteröitiin 17 grönlanninkoiraa.


title: Grönlanninkoira

text: Rotu on Suomessa jakautunut tyypiltään selvästi näyttely- ja käyttökoiriin. Näyttelykoirat ovat raskaampia ja kookkaampia, vetokoirat taas pienempiä ja kevyempiä, jolloin ne pystyvät liikkumaan nopeammin. Tosin myös näyttelylinjan koirien omistajat voivat harrastaa valjakkoajoa. Suomen grönlanninkoirakannan terveydentila on kokonaisuudessaan erittäin hyvä. Esimerkiksi lonkkanivelen kasvuhäiriöitä tai silmävikoja ei juuri ole. Nyt grönlanninkoiria on Suomessa 50 ja kasvattajia vain jokunen. Grönlanninkoiria voi etsiä Norjasta, jossa sitä pidetään lemmikkinä.


title: Musō Gonnosuke Katsuyoshi

text: Musō Gonnosuke Katsuyoshi (, tunnettiin aiemmin myös nimellä Hirano Gonbei) oli 1600-luvulla elänyt samurai ja japanilaisen koryū-koulukunnan Shindō Musō-ryūn perustaja.


title: Musō Gonnosuke Katsuyoshi

text: Musō Gonnosuke Katsuyoshin elämästä tiedetään varmuudella hyvin vähän. Ensimmäisen kohtaamisen Gonnosuken ja Musashin välillä epäillään sattuneen 1605, mutta ensimmäinen kirjallinen kuvaus kohtaamisesta on vasta 1629 " Kaijo Monogatari"n kirjoittamana. Gonnosuke oli menkyo sekä Tenshin shōden Katori shintō-ryūssa että Kashima Shin ryūssa (joissakin lähteissä Kashima Jikishinkage ryūssa). Shindō Musō-ryū jōjutsun Gonnosuke kehitti hävittyään ottelun kuuluisalle japanilaiselle miekkamiehelle Miyamoto Musashille. Yhden kirjallisen lähteen mukaan Gonnosuke oli musha shūgyōlla oppilaidensa kanssa kiertäen Japania. Gonnosuke oli jo aiemmin vaelluksellaan kohdannut Musashin isän, joka oli kuuluisa jutte-taidoistaan, otellut tätä vastaan ja voittanut. Gonnosuke halusi siksi koetella myös poikaa, Miyamoto Musashia.


title: Musō Gonnosuke Katsuyoshi

text: Musashi säästi hävinneen Gonnosuken hengen. Häviönsä jälkeen Musō jatkoi vaelteluaan saapuen vihdoin Homan-vuorelle Chikuzenissa (nykyisessä Fukuokan prefektuurissa), jonne hän pysähtyi 37 päiväksi. Temppelivuori oli tunnettu buddhalaisen kilvoittelun ("shugendo") harjoituksistaan. Rukoustensa viimeisenä päivänä Musō Gonnosuke sai unessa viestin "”maruki wo motte, suigetsu wo shire”" ("pyöreä keppi aseena löydä sisuspunos"). Tämän "jumalaisen näyn" innoittamana Gonnosuke lyhensi bōn 128 cm:n pituiseksi jōksi ja kehitti lyhyen kepin eli jōn tekniikat, alkujaan 5 kappaletta, nimeltään "hiden gyo i".


title: Musō Gonnosuke Katsuyoshi

text: Sittemmin Gonnosuke siirtyi Chikuzenin provinssiin daimio Kuroda Nagamasan palvelukseen ja pysyi toimessaan kuolemaansa asti. Pascal Kriegerin mukaan Muso antoi menkyon kymmenelle oppilaalle, mutta kirjallista todistusaineistoa ei ole käytettävissä. Myöskään Kurodan klaanin dokumenteista ei löydy mainintaa Musō Gonnosuken palkkaamisesta, syntymä- tai kuolinvuodesta tai virka-asemasta. Ainoa dokumentti, joka liittää Musōn Kuroda-haniin on hänen lahjoittamakseen merkityn kunniamiekan kirjaus Tsukuban pyhätössä. Gonnosuken kehittämä Shindō Musō-ryū jōjutsu säilyi Kuroda-klaanin yksityisenä taistelutaitona 1930-luvulle asti.


title: PGM-17 Thor

text: PGM-17 Thor oli Yhdysvaltojen keskimatkan ballistinen ohjus, joita oli sijoitettuna ydinkärjillä varustettuina Isoon-Britanniaan vuosina 1958-1963. Thor-ohjuksen kantama oli 2 400 km. Thoria käytettiin myös satelliittien ja luotainten laukaisuun kantorakettina. Thoria seurasivat sen johdannaiset Delta-raketit 1970-luvulla. Thor muistuttaa jonkin varran Jupiter-ohjusta.


title: PGM-17 Thor

text: Ohjuksen kehittely alkoi 1954, jolloin haluttiin kehittää Neuvostoliittoa vastaan Euroopasta suunnattu IRBM, jota voi kuljettaa suuressa kuljetuskoneessa. Thor-ohjuksen kantomatka oli 2 400 km, tarkkuus 1 km (CEP), ydinkärki Mk 1, jonka räjähdysvoima 1,44 MT. Ydinkärki painoi noin 1 000 kg.


title: PGM-17 Thor

text: 9. heinäkuuta 1962 Thor-ohjus numero 195 laukaistiin W49-ydinkärjen sisältävän Mk4-paluukärjen kanssa. Kärki räjähti 400 km:n korkeudessa 1,45 megatonnin voimalla. Tämän kokeen nimi oli "Starfish Prime", ja se oli osa Dominic-Fishbowl-operaatiota. Sen seurauksena useita tekokuita hajosi, niiden saaman EMP-sähköpulssin myötä.


title: PGM-17 Thor

text: Thor säilytettiin vaaka-asennossa kuorma-auton perävaunussa, ja nostettiin pystyyn juuri ennen laukaisua. Thorin laukaisu kesti vain 15 minuuttia. Viimeinen Thor laukaistiin 1975.


title: PGM-17 Thor

text: Thorilla laukaistiin 1950- ja 1960-luvuilla muutamia satelliitteja ja luotaimia ja kokeiltiin Atlas-ohjuksen paluukärkeä. Corona-ohjelman vakoilusatelliitteja laukaistiin Thorilla.


title: PGM-17 Thor

text: Thorin pohjalta kehitettiin 1970-luvulla Delta-raketti.


title: Tremulantti

text: Tremulantti eli täryäänne on konsonanttiäänne (kontoidi), joka tuotetaan päästämällä ilmaa suusta sellaisella voimakkuudella, että jokin osa ääntöväylästä alkaa tehdä nopeaa edestakaisliikettä Bernoullin efektin seurauksena. Liikkeen aikaansaamiseksi ei siis käytetä lainkaan lihasvoimaa, vaan sopivan rentoa suunosaa liikuttaa pelkkä ilmavirta. Tremulantit ovat resonantteja ja muodostavat lateraalien kanssa likvidoiden luokan.


title: Tremulantti

text: Tremulantit jaetaan usein yksitäryisiin () ja monitäryisiin tremulantteihin (). Yksitäryistä täryäännettä kutsutaan myös napausäänteeksi. Useissa maailman kielissä tremulanttifoneemit edustavat selväjakoisesti vain toista näistä luokista: monitäryinen tremulanttiäänne voidaan samassakin kielessä lausua yhtä hyvin kaksi-, kolmi- tai useampitäryisenä, mutta yksitäryisellä tremulantilla täryjä ei koskaan ole enempää kuin yksi.


title: Tremulantti

text: Kielten diakronisessa kehityksessä tremulanteilla on toisinaan taipumus muuttua muiksi äänteiksi, tavallisesti frikatiiveiksi tai puolivokaaleiksi. Näin esimerkiksi englannin "r"-kirjaimella merkitty äänne, joka aikanaan merkitsi suomen r:n kaltaista tremulanttia, on nykyään tavallisimmin alveolaarinen tai retrofleksinen "puolivokaali" [] tai []. Joissakin englannin kielen muodoissa, kuten skotlanninenglannissa äänne on säilynyt tremulanttina.


title: Tremulantti

text: Suomessa tremulanttifoneemeja on yksi: kielen kärjellä tuotettu alveolaarinen //. Siitä esiintyy kaksi pituusastetta, lyhyt ja pitkä, joista kumpikin esiintyy tavallisesti "monitäryisenä". Kahden vokaalin välissä lyhyt r voi olla myös yksitäryinen, mutta sanan alussa ja konsonanttien vieressä se on tavallisesti monitäryinen. Suomen pitkän ja lyhyen r:n ero on siis puhtaasti ajallinen: pitkän r:n lausumiseen käytetään noin kaksinkertainen aika lyhyeen r:ään verrattuna (absoluuttinen aikaero riippuu puhenopeudesta). Täryjä niiden tuottamisessa lausutaan niin paljon kuin aikaraamiin niitä mahtuu.


title: Tremulantti

text: Espanjan kielessä sen sijaan tremulanttifoneemeja on kaksi: yksitäryinen // (esimerkiksi sanassa "pero" // ’mutta’) ja monitäryinen // (sanoissa "perro" // ’koira’ ja "río" // ’joki’). Monitäryisen //:n lausumiseen ymmärrettävästi käytetään enemmän aikaa kuin yksitäryisen //:n, mutta kuitenkaan näiden kahden välinen ero ei ole sama kuin suomen lyhyen ja pitkän //:n. Espanjan // nimittäin ei voi esiintyä monitäryisenä, koska niin lausuttuna se tulkittaisiin heti //:ksi.


title: Tremulantti

text: Islannin ja kymrin kielissä monitäryisiä tremulanttifoneemeja on kaksi: soinnillinen alveolaarinen // (isl. "raða" // ’asettaa’, kym. "dau rosyn" // ’kaksi ruusua’) ja soinniton alveolaarinen // (isl. "hraða" // ’kiirehtiä’, kym. "rhosyn" // ’ruusu’). Soinnittomat tremulantit ovat typologisesti maailman kielissä suhteellisen harvinaisia, mutta eivät kuitenkaan aivan tavattomia.


title: Tremulantti

text: Myös venäjässä monitäryisiä tremulantteja on kaksi. Niiden erona ei kuitenkaan ole sointi vaan sekundääriartikulaatio. Esimerkiksi sana "рад" ’iloinen’ lausutaan tavanomaisella alveolaari-r:llä // ja se eroaa sanasta "ряд" ’rivi’, jossa r on palatalisoitu //.


title: Tremulantti

text: Monissa saksan ja hollannin kielen muodoissa sekä Etelä-Ruotsin ruotsissa esiintyy suun takaosassa lausuttu soinnillinen uvulaaritremulantti []. Tämän tuottamiseen kieli ei osallistu lainkaan, vaan täryn muodostaa Bernoullin efektillä "kitakieleke" eli "uvula". Suomessa []:n tuottaminen alveolaarisen []:n sijaan lasketaan puhehäiriöksi, ärräviaksi. Äännettä ei tule sekoittaa samantapaiseen uvulaarifrikatiiviin [], jota myös esiintyy monissa länsieurooppalaisissa kielissä, esimerkiksi Pariisin ranskassa. Nykyisin monilla saksankielisilläkin alueilla []:n on korvannut "tärytön", kitakielekettä vasten lausuttu []. Monissa toisen maailmansodan aikaisissa saksalaisissa äänityksissä sekä ranskassa esimerkiksi kuuluisan chanson-laulaja Édith Piafin lauluissa uvulaaritremulantti on helposti kuultavissa.


title: Tremulantti

text: Hindissä, urdussa ja joissakin muissa nykyindoarjalaisissa kielissä esiintyy kolme tremulanttifoneemia: alveolaarinen monitäryinen // (hin. राह // ’tie’), yksitäryinen aspiroimaton retrofleksitremulantti // (hin. बाड़ // ’(pensas)aita’) ja yksitäryinen aspiroitu retrofleksitremulantti // (hin. बाढ़ // ’tulva’). Tietyissä sana-asemissa myös hindin retrofleksinasaali // voi ääntyä nasaalisena tremulanttina [], esimerkiksi प्रणाम [] ’tervehdys’.


title: Tremulantti

text: Joissakin harvoissa Euroopan ulkopuolisissa kielissä esiintyy huulten avulla tuotettu bilabiaalitremulantti []. Esimerkiksi Papua-Uudessa-Guineassa puhutussa titanin kielessä tämä esiintyy prenasalisoituna ja klusiilialulla sanassa [] ’rotta’. Suomessa vastaava klusiilialkuinen [] esiintyy ajoittain lasten leikeissä matkittaessa auton moottorin ääntä: "bryym!" [].


title: Tremulantti

text: Muiden resonanttien tapaan tremulantit voivat toimia tavun ytimenä. Artikulatorisesti tremulantit ovat konsonantteja (kontoideja), mutta yksittäisissä kielissä ne voivat käyttäytyä vokaalin tavoin. Tällöin niitä nimitetään vokaalisiksi eli tavua kannatteleviksi (englanniksi "syllabic consonant").


title: Tremulantti

text: Indoeurooppalaisista kielistä vokaalisia tremulantteja esiintyy muun muassa slaavilaisissa kielissä. Esimerkiksi tšekin kielen sana "prst" ’sormi’ lausutaan niin kuin se suomeksikin luettaisiin []. Tässä "vokaalinen r" toimii ikään kuin tavun vokaalina, johon muut konsonantit liittyvät. Myös indoeurooppalaiseen kantakieleen on rekonstruoitu kaksi vokaalista tremulanttia: lyhyt r̥ [] ja pitkä r̥̄ [].